Indah Ruhaila Nafi Putus Tunang Sebab Curang Dengan Kekasih

Tempoh hari tersebar gosip mengatakan Indah Ruhaila bermain cinta dengan jurulatih peribadinya ketika sedang bertunang dengan kekasihnya. Kini timbul pula berita beliau putus tunang, dan orang ramai mula mendakwa hal itu berpunca dari hubungannya dengan PT terbabit.

“Gosip yang mengaitkan saya dengan PT (personal trainer) itu tidak benar dan ia tidak ada kena mengena dalam hubungan saya dengan tunang. Kalau nak diceritakan dari mula apa yang terjadi dengan hubungan ini, ia takkan habis. Orang boleh cakap apa saja, lebih baik saya berdiam diri”

“Saya tak boleh buat sebarang kenyataan buat masa ini sebab banyak perkara hendak diselesaikan dulu. Bukan pasal saya seorang, tetapi banyak hati perlu dijaga. Apabila perkara seperti ini terjadi, ia membuatkan saya sangat tertekan. Saya perlukan sedikit ruang untuk selesai masalah ini,” katanya kepada Berita Harian Online mengenai perkara itu.

Pun begitu Indah tidah berputus asa dan masih ingin cuba menyelamatkan pertunangan beliau. Namun pada ketika ini Indah enggan membuat sebarang kenyataan kerana menjaga hati banyak pihak berhubung isu ini. Dalam masa sama, Indah memohon diberikan masa untuk menyelesaikannya.

Apapun diharap gosip liar yang tersebar itu tidak benar sama sekali dan semoga Indah dapat menyelesaikan masalahnya dengan tunang semoga perkahwinan masih dapat diteruskan. (rtky/w)


Adira AF Terkilan Jadi Bahan Cacian Warga Laman Sosial

Gara gara pengakuan suami Datuk Red mengenai perbualannya bersama seorang wanita yang tersebar baru baru ini, Adira AF dalam masa yang sama turut terkena tempias apabila ada warga laman sosial menyifatkan apa yang terjadi itu sebagai balasan kepada Adira kerana merampas suami orang.

“Apabila kejadian seperti itu berlaku, kesannya adalah kepada saya. Orang akan kata padan muka dan gelak kepada saya. Saya bukan nak salahkan suami. Bukan saya tidak percaya, saya percaya dia boleh jaga diri,cuma apabila berlaku begini, nama saya yang dikaitkan sama”

“Apa yang negatif semua pergi kepada saya, itu yang buat saya sedikit terkilan. Memang tidak mati kalau kena kata-kata negatif sebegitu, tetapi saya masih ada keluarga dan masih ada mak. Apabila mereka kata bukan-bukan, seolah-olah saya ini jahat sangat,” jelasnya kepada akhbar Kosmo!

Adira menjelaskan bahawa hubungannya bersama suami tiada masalah. Sementara itu, Adira bakal menyambut Aidilfitri bersama anaknya di Ranau, Sabah. Semoga ikatan kasih sayang di antara Datuk Red dan isteri isteri akan kekal abadi hendaknya. (rtky/s)


Perniagaan Aeril Zafril Disihir?

Ketika barisan selebriti lain sedang giat mempromosikan barangan masing masing menjelang Aidilfitri kali ini, nampaknya ada perkara yang kurang enak menimpa pelakon Aeril Zafril apabila terdapat ‘benda asing’ di booth perniagaannya.

Perkongsian Aeril di Instagram mengenai perkara berkenaan ternyata mengundang pelbagai reaksi daripada peminya dan pengikutnya di laman sosial tersebut. Sementara itu menurut Aeril, dia mengetahui siapa gerangan di sebalik perlakuan terkutuk berkenaan.

“Jumpa bendala ni kat booth masa meniaga malam tadi kat PWTC. Apalah niat sebenarnya? Astaghfirullah. Bulan Ramadhan pun nak buat macam ni. Bukan booth kat KL je, booth kami kat Johor pun sama, staf jumpa benda yg sama”

“Zaman sekarang ada lagi orang percaya benda benda ni. Dah bawa pergi jumpa pakar dalam bidang ni, ternyata benda ni sihir! Cukup cukup la. Percaya pada rezeki masing masing. Hasbunallahhu wani’malwaqil ni’malmaula wani’malnaseer. #iknowwhouare,” luahnya di Instagram.

Walaupun ada segelintir komen yang menyifatkan apa yang dikongsikan oleh Aeril itu bukan perkara serius namun dalam masa yang sama ia juga menyedarkan orang ramai terutamanya peniaga supaya tidak menggunakan cara sihir demi meningkatkan perniagaan sendiri. (rtky/s)


Izara Aishah Makin Matang Buat Keputusan

Beberapa kali terpalit dengan kontroversi melibatkan busana yang digayakannya terlampau seksi, pelakon Izara Aishah mengakui perkara tersebut merupakan pengajaran terbesar buatnya dan tidak mahu perkara sama berulang lagi.

Mengakui terkejut dengan video dirinya berpakaian seksi itu tersebar selepas setahun majlis yang dihadirinya itu berlangsung, Izara mengakui bahawa tindakannya sebelum ini kurang tepat dan dalam masa yang sama tidak mahu terburu mengikut fesyen.

“Saya agak terkejut, mengapa baru sekarang video itu disebarkan sedangkan acara itu berlangsung tahun lalu. Memang saya silap kerana cuia, malah mama dan ayah juga memarahi saya kerana berpakaian begitu”

“Sejak itu saya sekain berhati hati dalam memilih pakaian yang digayakan. Siapa pun kita, pasti ingin berubah. Insya-Allah, saya sedang melakukannya perlahan-lahan. Saya juga lebih kenal diri, malah semakin matang dalam setiap tindak tanduk,” jelasnya kepada BH Plus.

Menyifatkan apa yang terjadi sebelum ini sebagai teguran daripada Tuhan, Izara menjelaskan bahawa kini keadaan beransur pulih dan juga ingin melupakan kisah lama.

“Semua itu membuka mata supaya tidak terlalu ghairah mengikut arus fesyen. Insiden itu juga menyedarkan saya, ada mata yang memandang dan sentiasa mencari kesilapan diri. Saya anggap itu sebagai teguran daripada Allah supaya tidak leka,” katanya. (rtky/s)


Izreen Azminda Serah Jodoh Pada Tuhan

Jika anda masih single atau belum mempunyai cahaya mata, kedatangan Aidilfitri mungkin akan menjadi medan saudara mara untuk bertanyakan soalan panas berkaitan perkara perkara tersebut. Namun untung bagi Izreen Azminda, wajah garangnya membuatkannya terselamat daripada soalan tersebut.

“Saya rasa mereka pun tak berani nak tanya. Muka kami pun ‘cengih’ (garang). Setakat ini tiada pula yang tanya bila saya nak berkahwin lain tambahan pula mereka sendiri dapat jawapan apabila lihat saya balik kampung hanya bersama anak,” jelasnya kepada mStar Online.

Tambah Izreen, buat masa sekarang dia tidak mahu terlalu memikirkan untuk berkahwin dan lebih selesa meletakkan perkara tersebut kepada ketentuan Tuhan.

“Bukannya serik hendak berkahwin buat kali kedua cuma jodoh belum sampai. Insya-Allah jika dipertemukan dengan seorang lelaki yang sesuai dan memahami diri saya, saya akan berkahwin”

“Sekarang saya tidaklah terlalu fokus ke arah mencari jodoh kerana tumpuan utama saya kini adalah anak dan karier lakonan,” katanya. Sebelum ini, Izreen pernah berkahwin pada 2012 (bercerai 2014) dan dikurniakan cahaya mata lelaki, Muhammad Adrian Umar, 4 tahun. (rtky/s)


Sam & Syatilla Pilih Nama Anak Syeriv Shamheizy

Selamat melahirkan cahaya mata pertama awal Mei lalu, lama juga masa diambil untuk pasangan, Shaheizy Sam dan Syatilla Melvin mendedahkan nama anak lelakinya itu. Menerusi akaun Instagram masing-masing, mereka telah berkongsi nama bayi mereka iaitu, Syeriv Samheizy.

Nama bayi yang cukup unik itu mungkin diberikan berdasarkan nama Sam dan Syatilla sendiri. Rata-rata peminat teruja mendapat tahu nama bayi pasangan ini yang memang lain dari yang lain. Bagaimanapun sehingga kini pasangan ini masih menyorokkan wajah bayi mereka.

Sebelum ini Syatilla telah selamat melahirkan cahaya mata pertama mereka pada awal Mei lalu di sebuah pusat perubatan di Ampang. Berita gembira itu turut dikongsikan menerusi akaun Instagram Sam yang teruja menyambut kehadiran orang baru di dalam keluarga.

Apapun pasangan ini tidak memaklumkan pula maksud di sebalik nama bayi mereka. Tetapi pasti Sam dan Syatilla memilih maksud yang baik dan indah buat anak kesayangan mereka. (rtky/w)


Sebagai Isteri Kedua, Adira Tidak Kisah Suami Tidak Beraya Bersama

Selalunya menjelang sambutan Aidilfitri, ada sahaja pasangan yang berumah tangga bergaduh mahu pulang beraya di kampung masing-masing, apalagi yang beristeri dua. Namun tidak bagi Adira kerana baginya jika suami tiada disisi pada hari raya nanti tidak menjadi isu buatnya.

“Sebagai isteri, saya lebih senang meletakkan keputusan itu kepada suami. Ia lebih baik daripada kita bergaduh hingga mengganggu keharmonian rumah tangga juga hubungan dengan isteri pertama. Saya percaya apa juga keputusan diambil adalah yang terbaik untuk kedua-dua pihak”

“Kalau suami tidak bersama saya pun ia tidak perlu dijadikan isu. Buat apa hendak gaduh-gaduh, bukankah kita beraya sebulan. Banyak lagi masa untuk suami dan saya beraya bersama,” jelasnya kepada Harian Metro mengenai persiapan sambutan Hari Raya nanti.

Menurut Adira, dalam situasi beliau yang bergelar isteri kedua, pasangan suami isteri haruslah mengamalkan sikap bertimbang rasa untuk kedua-dua pihak. Untuk tahun ini pula, Adira mengambil keputusan untuk beraya di kampung halamannya di Ranau, Sabah bersama Anggerik.

Sebagai isteri kedua memang banyak yang kena mengalah, dan sikap Adira patut dipuji kerana sangat memahami situasi suami dan isteri pertama. Bertuah Dato Red mempunyai isteri seperti Adira! (rtky/w)


Fizz Fairuz Buat Kejutan, Hadiah Kereta Vellfire Kepada Isteri

Bertuah sungguh Almy Nadia apabila dikejutkan dengan hadiah sebuah kereta Toyota Vellfire daripada suami, Fizz Fairuz. Menerusi Instagram, Almy memuat naik gambar kereta tersebut berserta dengan ucapan terima kasih kepada suaminya yang bekerja keras membuat kejutan itu.

“Encik suami buat kejutan hari ini, katanya kereta sewa tapi tengok nombor plat, katanya hadiah hari jadi kerana sepatutnya keluar pada hari jadi saya. Usaha keras encik suami beberapa tahun. Terima kasih sayang,” tulisnya.

Menurut Almy, kereta tersebut merupakan hadiah sempena ulangtahun kelahirannya yang sudah berlalu. Namun Fizz membuat keputusan untuk memberikan kejutan buatnya apabila memberitahu kereta itu miliknya. Rata-rata peminat turut tumpang gembira melihat keluarga bahagia ini.

Untuk pengetahuan, pasangan ini baru sahaja menimang cahaya mata kedua beberapa bulan lalu. Patutlah makin bertambah dan dimurahkan rezeki pasangan ini, mungkin rezeki anak-anak. Apapun tahniah buat Almy dan Fizz, tahun ini bolehlah melaram kereta baru di hari raya! (rtky/w)


Siti Elizad Rancang Jumpa Pakar Kesuburan

Siapa tidak sedih jika sering diajukan soalan mengenai zuriat. Begitu juga dengan Siti Elizad yang masih tidak mempunyai cahaya mata walaupun sudah dua tahun berumah tangga. Lebih menyayat hari apabila ada yang mendakwa dirinya sengaja menangguhkan keinginan itu demi kerjayanya.

“Siapa yang tidak mahu anak? Seperti wanita lain yang bergelar isteri, keinginan untuk memiliki zuriat sendiri tidak pernah terpadam. Mungkin rezeki saya dalam dunia seni lebih murah dan kerana itu, Tuhan belum memberi rezeki saya menimang cahaya mata”

“Saya yakin aturan Allah. Cuma, kadang-kadang tipulah jika saya tidak sedih dan terguris dengan orang sekeliling yang kerap bertanya soalan yang sama. Dalam hal ini, saya bersyukur kerana suami dan keluarga amat memahami”

“Usia saya semakin meningkat, tambahan pula saya mempunyai ketumbuhan dalam rahim. Ini kali kedua saya menghidapinya. Doktor ada memaklumkan selepas menjalani pembedahan, saya harus menangguhkan hasrat untuk mengandung selama setahun,” jelasnya kepada Berita Harian Online.

Bagaimanapun Elizad tetap tidak berhenti berusaha untuk menimang cahaya mata, dan katanya, beliau merancang untuk bertemu pakar kesuburan untuk mendapatkan pandangan. Apapun Allah adalah sebaik-baik perancang, diharap Elizah terus tabah menghadapi dugaan ini. (rtky/w)


Tomok Tidak Galakkan Anak-Anak Jadi Penyanyi

Sesetengah selebriti sebaik sahaja anak dilahirkan pasti ada sahaja akaun Instagram dibuat untuk mereka. Bagaimanapun berbeza bagi Tomok yang memilih untuk memuat naik perkembangan mereka di Instagram beliau sahaja untuk tatapan peminat kedua anak beliau.

“Saya rasa tidak perlu buka akaun Instagram untuk mereka kerana nanti saya juga yang akan jaga akaun tersebut. Biarlah mereka buka sendiri akaun tersebut bila sudah besar dan tahu mengendalikannya”

Sementara itu Tomok turut berkongsi minat anak sulungnya, Arrian yang gemar menyanyi. Namun kerana pengalamannya bergelar anak seni membuatkan Tomok tidak terlalu menggalakkan minat anaknya secara serius.

“Anak sulung saya memang minat sangat menyanyi tapi saya tidak galakkan sangat. Saya tahu bagaimana peritnya jadi penyanyi jadi saya tidak mahu dia melaluinya. Tapi kalau dia mahu juga saya akan minta dia belajar dahulu, sekurang-kurangnya ada pengetahuan muzik,” jelasnya kepada m Star Online.

Mana tumpahnya kuah kalau tidak ke nasi, tidak hairan Arrian meminati bidang nyanyian sama seperti bapanya. Namun mungkin Tomok mempunyai perancangan tersendiri untuk masa depan anak-anaknya. (rtky/w)


Terima Laporan Dera Kucing, Rumah Aliff Syukri Diserbu

Gara-gara menerima terlalu banyak laporan penderaan terhadap kucing peliharaanya, kediaman Datuk Aliff Syukri telah diserbu pihak Jabatan Perkhidmatan Veterinar Malaysia dan Jabatan Perhilitan semalam.

“Kami melakukan operasi ini setelah menerima puluhan aduan orang awam. Setelah diperiksa, kami dapati Datuk Aliff tidak melakukan sebarang penderaan terhadap kucingnya. Malah, Datuk Aliff juga mempunyai permit yang sah untuk membeli kucing tersebut”

“Kami menasihati Datuk Aliff supaya menyediakan alas kucing yang lebih selesa dan menyediakan kawasan pengudaraan yang lebih baik untuk kucingnya. Kami sarankan beliau supaya buat Pet pasport supaya kucingnya ada rekod perubatan lebih sistematik,” katanya kepada Sinar Harian.

Sementara itu Datuk Aliff turut meluahkan rasa terkejut dengan serbuan yang dilakukan serta terkilan dengan laporan palsu orang ramai mengenai kucingnya itu. Pun begitu, Datuk Aliff bersyukur operasi ini dijalankan, sekaligus dapat membuktikan bahawa dirinya tidak bersalah.

Terdahulu menerusi Instagram, Datuk Aliff meminta orang ramai supaya tidak menuduhnya sesuka hati kerana beliau sudah mencuba sedaya upaya menjinakkan kucing liar itu hingga berhabis hampir RM10 ribu. (rtky/w)


"Saya Bukan Wartawan Atau Ahli Politik"

Terkilan dikritik gagal menjalankan sesi temubual bersama mantan perdana menteri Tun Dr Mahathir Mohamad semalam, Fathia Latiff menegaskan beliau bukanlah wartawan untuk memenuhi kehendak soalan orang ramai.

“Saya bukan nak tunjuk pandai tetapi mahu bertanya soalan yang saya rasa semua orang ingin tahu dan perkara yang saya tidak tahu. Ini hanya temubual santai. Saya bukan wartawan atau ahli politik. Saya hanya mewakili suara belia dan saya minta maaf jika soalan tidak memuaskan hati”

Tetapi saya gembira terpilih untuk menjadi perantaraan temubual bersama Tun Mahathir. Terima kasih untuk peluang ini. Bagi saya soalan yang datang dari hati tidak semestinya kena study dulu,” jelasnya kepada m Star Online.

Kreadibiliti Fathia sebagai graduan jurusan undang-undang terus dipersoalkan apabila beliau mencelah percakapan Tun M dan bertanyakan maksud whistleblower yang tidak difahaminya. Pun begitu, ramai juga mempertahankan pelakon itu kerana usaha beraninya mencuba yang terbaik.

Terdahulu, Fathia dikritik hebat apabila sesi temubual bersama Tun M yang berlangsung selama 45 minit itu tidak membincangkan isu-isu negara. Malah kenyataan Fathia juga dilihat tidak prihatin dengan keperitan hidup sebagai rakyat berpendapatan rendah kerana kehidupannya di bandar. (rtky/w)


"Berat Badan Naik Sejak Kahwin Sampai Ada Sangka Saya Hamil"

Siapa yang mengikuti perkembangan Nora Danish pasti saja tahu beliau sering berkongsi video suaminya yang suka memasak, rupa-rupanya kerana Nora tidak gemar memasak. Malah katanya, hobi suaminya itu menyebabkan berat badannya naik hingga ada yang menyangka beliau hamil.

“Saya tidak gemar memasak tetapi Nedim lebih gemar berada di dapur. Saya lebih suka mengemas kerana bagi saya ianya terapi untuk menghilangkan tekanan setelah seharian penat bekerja. Berat saya naik beberapa kilogram sehingga ada menanyakan sama ada saya hamil”

“Tambah menarik lagi, suami saya memang pakar dalam soal memasak. Jujur saya katakan, dia lebih banyak memasak di rumah berbanding saya dan masakannya boleh membuatkan saya tidak mahu makan di luar langsung,” jelasnya kepada Kosmo mengenai perkara tersebut.

Selepas lapan tahun bergelar ibu tunggal, kemeriahan ramadhan dan sambutan Aidilfitri kali ini pasti berbeza buat Nora. Menurut Nora, sejak berumah tangga terasa dirinya lebih disayangi kerana mempunyai teman, ditambah pula dengan bilangan ahli keluarga bertambah. (rtky/w)


Lagu Baru Fazura Jadi Juara Carta Lepas Sejam Dilancarkan

Siapa yang pernah mengkritik suara Fazura sumbang sebelum ini sudah boleh menarik balik kata-kata itu apabila dua single lagu terbarunya, Bisa Apa dan Bangun telah mendominasi carta dua tangga teratas iTunes Malaysia hanya selepas sejam lagu-lagu itu dilancarkan.

“Alhamdulillah, lagu Bisa Apa berjaya menduduki tempat pertama selepas sejam dilancarkan manakala Bangun pula melonjak ke tangga kedua dari kedudukan keempat sebelum ini”

Malah kerana terlalu terkejut dengan berita itu, Fazura menitiskan air mata kegembiraan apabila usahanya menceburi bidang nyanyian akhirnya membuahkan hasil dan diterima ramai. Lagu Bisa Apa telah dirakamkan di Indonesia, manakala Bangun pula diciptakan oleh komposer tempatan.

“Air mata yang mengalir ini adalah tanda kegembiraan dan terima kasih diucapkan kepada semua peminat yang menyokong saya selama ini,” katanya kepada Berita Harian Online berhubung dengan perkara itu.

Tahniah diucapkan kepada Fazura di atas kejayaan lagu-lagunya itu. Kami pasti sedikit sebanyak pengaruh Fattzura membantu menjayakan lagu-lagu tersebut. Ketika ini pasti saja peminat yang pernah mengkritik beliau dulu menggigit jari mendengar berita ini. (rtky/w)


"Balik Jadi Pelakon Sajalah Fathia Latiff"

Cukup bertuah sekali Fathia Latiff apabila diberi peluang mengendalikan sesi temubual live di Facebook bersama bekas perdana menteri, Tun Dr Mahathir Mohamad, yang berlangsung pagi tadi. Tetapi khabarnya ramai yang mengkritik jenis soalan yang diajukan Fathia yang dilihat remeh.

Dalam sesi temubual selama 45 minit itu Fathia lebih bertanyakan soalan yang remeh seolah beliau tidak mengikuti perkembangan masa. Malah ada juga yang mempersoalkan pengetahuan beliau yang juga graduan lulusan undang-undang Universiti Teknologi Mara (UiTM).

Ada juga yang menyindir Fathia dengan menyuruhnya kembali kepada kerjayanya sebagai pelakon kerana merasakan soalan yang diberikan tidak mencabar minda tetapi lebih bersifat peribadi. Sepanjang temubual itu, Dr Mahathir juga dilihat tenang menjawab soalan Fathia.

“Benda negatif, Fathia rasa tak perlu fikir, sebab bila fikir, kita lagi stress. So Fathia rasa kita biarkan dan cuba jadi positif,” katanya yang dipetik melalui portal Free Malaysia Today.

Apapun tidak dinafikan mungkin Fathia gemuruh kerana pertama kali menemubual seorang tokoh yang ternama di depan mata. Tetapi rasanya Fathia juga perlulah membuat sedikit kajian mengenai soalan yang ingin ditanya supaya tidak nampak seperti katak dibawah tempurung. (rtky/w)


Datuk Red: Biasalah Lelaki Memang Gatal

Tidak bersandiwara dan berterus terang, suami Adira AF iaitu Datuk Seri Adnan Abu atau lebih dikenali dengan gelaran Datuk Red mengakui bahawa screenshot perbualan dia dan seorang gadis tersebut adalah datang dari dirinya sendiri.

“Itulah, salah seorang staff saya ada tunjukan screenshot pasal cerita tu. Apa yang boleh saya katakan cerita itu memang benar terjadi. Saya percaya, ini mesti kerja-kerja ‘nakal’ staff saya. Buat pengetahuan ada dua orang staff yang memang tahu kata laluan akaun Instagram dan Facebook saya”

“Biasalah lelaki memang gatal, saya faham, ada masa mereka ni memang nakal sikit.Tetapi setelah gadis tersebut berikan gambarnya dan kami rasa ia agak tidak ada apa yang menarik jadi kami pun tidaklah panjangkan cerita dan habiskan di situ sahaja,” katanya kepada Media Hiburan.

Selain itu, menurut Datuk Red, ketika perkara tersebut tersebar, dia bersama isteri pertamanya. Oleh kerana isteri pertama sudah faham sangat perangai suaminya itu, dia langsung tidak mengambil kisah mengenai perkara tersebut.

Namun bagi Adira, Datuk Red perlu berjumpa dan menerangkan perkara sebenar sebelum Adira mengetahui perkara tersebut daripada orang lain. (rtky/s)


"Kalau Nak Berubah Kena Selalu Istiqamah"

Bukan mudah untuk mengekalkan penghijrahan yang dilakukan, lebih-lebih lagi bergelar anak seni. Jika dulu Mizz Nina sering menghabiskan masa menyanyi, kini aktiviti itu telah digantikan dengan mengaji al-Quran. Katanya istiqamah itu penting bagi memastikan penghijrahannya tidak terhenti.

“Setiap pagi saya akan membaca Al-Quran dan hujung minggu saya ada kelas mengaji pula. Saya rasa lebih tenang dan seronok menjalani hari-hari saya. Walaupun kadang-kala ada juga perasaan malas tapi saya paksa juga. Lama-kelamaan sudah menjadi amalan setiap hari”

“Buat masa ini, saya masih lagi dalam proses belajar sebutan ayat dengan tepat dan betul. Saya masih berusaha keras memastikan penghijrahan tidak terhenti separuh jalan. Sebab itu orang selalu cakap nak berubah ke arah yang lebih baik kena istiqamah,” jelasnya kepada m Star Online.

Tambah Mizz Nina lagi, faktor lain yang turut membantu proses istiqamah adalah kawan-kawan rapat yang harus saling mengingati antara satu sama lain untuk melakukan perkara yang wajib dan baik. Apapun semoga Mizz Nina akan terus menjadi idol untuk anak muda berubah. (rtky/w)


Hafiz Suip Umum Isteri Hamil 11 Minggu

Tahniah diucapkan kepada Hafiz Suip yang bakal bergelar bapa tidak lama lagi. Berita gembira itu telah dikongsi beliau menerusi akaun Instagram dengan memuat naik video pemeriksaan kandungan isterinya semalam. Dikhabarkan kandungan bayi kini berusia 11 minggu.

“Memang rasa sangat teruja apabila tahu isteri mengandung beberapa minggu lalu. Kini usia kandungannya sudah memasuki fasa pertama”

“Saya nak kongsi berita gembira ini dengan semua peminat sebab itu saya memuat naik video tersebut di laman sosial biarpun kandungan masih awal”

“Alhamdulillah, alahan yang dialami Nureffy semakin baik. Biasalah, pembawaan ibu mengandung sentiasa rasa mual. Malah, saya mengalami alahan dan muntah seperti dia,” katanya kepada m Star Online.

Menurut Hafiz, biarpun kandungan isterinya masih baru namun beliau terlalu teruja dengan berita itu sehingga terus memaklumkan kepada peminatnya. Apapun tahniah sekali lagi diucapkan dan semoga isteri Hafiz diberi kesihatan yang baik sepanjang kehamilan. (rtky/w)


Rita Rudaini Tutup Rumah Kueh Sebab Kurang Dapat Sambutan

Pernah menjadi perhatian kerana ada pihak yang tidak berpuas hati dengan harga yang dikenakan di restoran miliknya, Rita Rudaini baru baru ini melalui mStar Online menyatakan bahawa Rumah Kueh sudah pun ditutup. Namun Rita mempunyai sebab tersendiri bertindak sedemikian.

“Sebenarnya keputusan saya menutup restoran itu bukan kerana ada apa-apa masalah sebaliknya kontrak menyewa premis itu sudah pun tamat baru-baru ini. Antara alasan lain saya tidak menyambung kontrak kerana pelanggan tidak ramai memandangkan kawasan itu bukannya tumpuan orang kerana ia masih baru”

“Biarlah saya berehat sekejap tambahan pula jadual saya padat dengan penggambaran selepas hari raya nanti dan ingin fokus kepada lakonan pula. Saya pun tidak mahu tergesa-gesa kerana sekarang pun banyak sangat perkara yang saya lakukan dalam satu masa,” katanya.

Bagaimanapun menurut pelakon wanita ini, perniagaan yang diusahakannya itu akan kembali namun dia enggan tergesa gesa dan ingin mencari lokasi yang benar benar sesuai. (rtky/s)


Ini Jadi Bila Anda Jual Barang Perabot Murah Sangat

Hidup di zaman ini bukan mudah, lagi lagi buat mereka yang berniaga. Persaingan demi persaingan yang hadir hampir setiap hari mampu membunuh cita cita usahawan. Namun ini cerita berbeza buat Big Brain – sebuah kedai perabot yang menongkah arus melawan persaingan mendatang.

Big Brain hadir dari idea 4 orang sahabat yang mempunyai kelebihan masing masing. Namun perjalanan mereka sehingga ke tahap sekarang bukanlah mudah malah terpaksa berdepan liku liku yang mampu mematahkan semangat.

Hadir dengan konsep rekaan moden klasik, kini jenama Big Brain semakin dikenali. Bertempat di Johor Bahru, pengalaman yang diberikan oleh anak muda ini ternyata mengubah selera mereka yang meminati dunia perabot.

Tahun pertama berada di dalam industri, ramai pelanggan yang pelik kerana Big Brain tidak menawarkan diskaun dan menimbulkan persoalan pula. Namun sehingga hari ini makin ramai pelanggan yang menghormati keputusan mereka itu.

Ini kerana harga yang mereka tawarkan adalah termurah berbanding pesaing lain terutama Ikea, eh. Sebab apa murah? Teruskan membaca.

Ini pun jadi masalah bila harga perabot yang ditawarkan oleh mereka sangat berpatutan sehingga menimbulkan keraguan sesetengah pelanggan sekaligus menyifatkan barangan mereka tidak berkualiti.

Rahsianya, pihak Big Brain berhubung terus dengan pengeluar sekaligus menjimatkan kos orang tengah yang akan membuatkan harga semakin tinggi melambung. Tak usah risau kerana perabot yang ada di sini dijamin 100 peratus adalah buatan Malaysia.

Pengalaman sering mengajar kita menjadi lebih tabah dan matang. Big Brain sangat menjaga pelanggan mereka dan bila ada yang tidak berpuas hati, mereka akan berikan yang terbaik.

Kisahnya bermula bila ada pelanggan kurang berpuas hati sebab ada kerusi meja yang berbunyi ‘kik-kok’ tidak henti-henti. Jadi mereka bawa kerusi baru tapi bila dah sampai, rupa rupanya permukaan rumah pelanggan itu sendiri yang tidak rata sekaligus menghasilkan bunyi ‘kik kok’.

Ini adalah beberapa kisah menarik sepanjang perjalanan mereka sehinggalah kini disegani oleh pelanggan mereka. Melalui perabot berkualiti, kini rata rata mereka yang berpuas hati dengan mereka akan datang kembali.

Servis yang terbaik dan juga layanan pelanggan yang menyentuh hati pastinya membuatkan anda jatuh cinta. Anda ada soalan? Hubungi terus mereka di sini atau terjah laman web mereka, big-brain.myshopify.com untuk maklumat lanjut.

Jom tengok beberapa lagi pilihan perabot yang sangat menarik yang dikeluarkan sendiri oleh mereka dan anda boleh dapatkan terus di Big Brain. Kualiti memang mengancam habis, tapi percayalah ini hasil tangan anak Malaysia! Enjoice!


Che Ta Kesal Rumah Tangga Saudara Diganggu Pengkid

Tempoh hari Rozita Che Wan ada memuat naik gambar seorang pengkid berserta amaran keras, rupanya bukanlah Che Ta diganggu tetapi saudaranya. Menurut Che Ta luahan amarahnya itu adalah jalan terakhir terpaksa kerana tidak tahan individu itu bermain cinta dengan isteri saudaranya.

“Sebagai saudara, saya sakit hati mendengar luahan mengenai isterinya yang mabuk cinta dengan ‘pengkid’ hingga mengabaikan tanggungjawab di rumah. Lebih menyedihkan apabila anak kecil mereka yang baharu mencecah berusia sembilan bulan juga diabaikan”

“Karakter isterinya itu berubah dan menjadi wanita berbeza selepas mengenali individu itu. Jalan akhir adalah dengan mengambil langkah membuat luahan terbuka. Sebelum ini pun saudara saya sudah bertemu untuk berbincang secara baik, namun keadaan semakin melarat”

“Ramai lagi orang di luar sana, kenapa perlu mengganggu isteri orang. Adakah setelah diberi amaran, dia menganggap dirinya seperti dicabar,” katanya kepada Berita Harian Online berhubung dengan perkara itu.

Dikhabarkan individu yang menganggu isteri saudaranya itu juga merupakan seorang penyanyi tanah air yang baru meningkat naik. Menyedari individu terbabit menafikan dakwaan itu, Che Ta tidak teragak untuk mendedahkan bukti perbualan kedua-duanya. (rtky/w)


Zul Ariffin Mohon Maaf Tunjuk Peha Ketika Bercuti

Gara-gara memuat naik beberapa gambar berseluar pendek sehingga menampakkan ketulan peha ketika bercuti bulan lalu, Zul Ariffin telah mengundang banyak komen negatif serta lucah. menyedari hal itu, Zul memohon maaf kerana terlepas pandang soal aurat.

“Gambar itu tidak sengaja, saya memang selesa berseluar pendek. Saya akui saya terlepas pandang hal tersebut, saya minta maaf saya tahu benda itu melibatkan aurat dan saya tidak berniat untuk menayang aurat saya”

“Tapi saya tidak akan padam gambar tersebut kerana ia kenangan ketika saya bercuti, saya suka gambar itu. Walaubagaimanapun, saya berterima kasih kerana menegur saya dan saya tidak akan terlepas pandang lagi. Saya tahu dosa dan pahala,” jelasnya kepada m Star Online.

Sebelum ini Zul yang sedang bercuti di Sepanyol ada memuat naik beberapa gambarnya yang memakai seluar pendek hingga menampakkan peha. Posting itu mula dibanjiri dengan pelbagai komen berbaur lucah dan mengkritik tindakan Zul yang tidak menjaga auratnya sebagai lelaki.

Apapun mungkin kerana terlalu teruja bercuti dan mengambil gambar di tempat cantik seperti Sepanyol sehingga Zul tidak perasan pehanya terdedah. Umum pun mengetahui badan sasa pelakon ini memang digilai wanita, lagi-lagi bila Zul berseluar pendek. (rtky/w)


Suami Adira AF Mahu Tambah 'Cawangan' Lagi?

Meriah industri hiburan tanah air sekarang dengan pelbagai kontroversi melibatkan pertambahan ‘cawangan’ yang di dominasi oleh kaum lelaki. Kini, suami kepada Adira AF iaitu Datuk Seri Adnan Abu atau lebih dikenali dengan gelaran Datuk Red pula turut terpalit dengan perbualan bersama seorang wanita di Instagram.

Perkongsian beberapa screenshot yang dikongsikan di laman forum CARI itu juga turut mempunyai wajah Datuk Red sendiri selain dakwaan bahawa perbualan tersebut sebenarnya sudah terjadi sebelum Adira beranak lagi.

Bila jadi macam ini, teringat pula kenyataan Adira kepada Malay Mail Online yang mengakui redha jika suaminya itu berubah selain menyerahkan perkara tersebut kepada ketentuan Tuhan.

Apa pun, hanya empunya badan mengetahui perkara sebenar tentang apa yang terjadi mengenai perbualan di Instagram tersebut. Buat isteri isteri Datuk Red, semoga semuanya baik baik belaka hendaknya. (rtky/s)


Pembantu Rumah Curi Barang Buat Aliff Syukri Berang

Apa tindakan anda jika dapat tangkap pencuri? Jika zaman dulu mungkinlah boleh cakap kita akan tangkap dan serah pada polis tapi berbeza sudah zaman sekarang. Bagi jutawan kosmetik Aliff Syukri, dia Live terus di Facebook.

Apa yang menarik perhatian orang ramai adalah kerana Aliff telah menyatakan sekali harga setiap barang yang dicuri oleh pembantu rumahnya itu. Perkara tersebut telah mengundang pelbagai reaksi dan ada yang berpendapat bahawa dia sengaja mahu menunjukkan kemewahan. Apa sebelum ini dia tak tunjuk ke?

Ternyata berang dengan perkara tersebut, apakah kesudahan drama kes mencuri tersebut tidaklah diketahui kerana video putus ketika pembantu rumah berkenaan sedang merayu agar tidak dibawa ke balai polis.

Sepanjang durasi video hampir 9 minit tersebut, hampir 10,000 ribu warga sosial telah meninggalkan komen masing masing dan sehingga artikel ini ditulis, video berkenaan turut dikongsi lebih 6,000 kali. Semoga semuanya dapat diselesaikan dengan baik. (rtky/s)


Pengorbanan Siti Nordiana Demi Aidilfitri Bersama Keluarga

Penyanyi Siti Nordiana atau mesra dipanggil Nana memberitahu, sebelum ini dia pernah mengadakan persembahan di fun fair pada malam raya bagi menampung perbelanjaan dan persediaan Aidilfitri selepas bergelar ibu tunggal walaupun menerima bayaran yang rendah.

“Ketika itu buat pertama kalinya saya sebagai ibu tunggal dan juga pertama kalinya beraya bersama Rayyan. Masa itu sudah rancang untuk mencari pekerjaan lebih, jadi saya terpaksalah ambil show fun fair pada malam raya”

“Tapi tak apa untuk anak saya. Bayarannya biasa-biasa sahaja, tapi untuk mencari rezeki anak-anak kita redha,” katanya kepada Rotikaya.

Namun jangan sangka selepas bergelar juara Gegarvaganza musim ke-2 Siti Nordiana tidak akan menayanyi di fun fair lagi. Kata Nana dia tidak menolak sekiranya dipanggil untuk membuat persembahan asalkan lokasi dan masa sesuai dengan jadual kerjanya.

“Masih juga ambil persembahan ini, lagi-lagi yang sudah biasa panggil saya buat persembahan. Kalau ada persembahan yang pelajar-pelajar panggil saya pergi sahaja, tak ada demand pun. Cuma ikut masa, dan tempat,” jelasnya jujur. (rtky/s)


Uqasha Senrose Elak Komen Isu Putus Cinta Dengan Kerabat

Kalau masih ingat dulu pernah kedengaran gosip cinta Uqasha Senrose bersama seorang jejaka berkuturunan kerabat diraja yang dikenali Tengku Bakar. Lama tidak melihat kelibat mereka bersama, Uqasha bagaimanapun enggan komen lanjut mengenai dakwaan mereka putus cinta.

“Kami masih berkawan seperti biasa dan saya tidak pernah mengeluarkan kenyataan tentang status hubungan itu. Soal putus cinta saya tidak mahu komen kerana masih menghubungi dia seperti biasa”

“Jika boleh, saya tidak mahu bercakap tentang kisah peribadi lebih baik fokus pada kerjaya sahaja,” jelasnya kepada Kosmo mengenai dakwaan hubungan cinta bersama jejaka kerabat telah putus.

Sebelum ini, sekitar tahun lalu hubungan mereka mula dihidu apabila sering memuat naik gambar mesra bersama di Instagram masing-masing. Sehinggakan ramai mendakwa mereka sedang dilamun cinta, namun sehingga sekarang Uqasha tidak pernah bercerita lanjut mengenainya.

Apapun kalau betul berita mereka sudah putus cinta, wanita cantik seperti Uqasha pasti tiada masalah mencari pengganti baru bukan. Lebih-lebih lagi dengan wataknya dalam drama terbaru Hero Seorang Cinderella yang sedang meletop sekarang menjadi kegemaran ramai. (rtky/w)


“Dia Pernah Ke Nampak Saya Mengangkang?”

Ketika bulan puasa inilah banyak betul dugaan yang mendatang dan sebagai selebriti yang sudah lama bertapak di dalam indsutri, pelakon Fauziah Ahmad Daud atau Kak Ogy dalam masa yang sama tidak terlepas daripada mendapat kecaman gara gara menjual Sambal Goreng Saadiah Ogy.

Lebih teruk lagi, kenyataan yang dikeluarkan di Instagram tersebut memburukkan perniagaan Ogy selain dilihat turut mengajak orang ramai agar tidak membeli sambal yang diniagakan oleh pelakon wanita tersebut.

“Saya langsung tidak kenal siapa dia, kenapa dia bertindak menghina, memfitnah dan cuba untuk menabur pasir dalam ‘periuk nasi’ saya? Dia pernah ke nampak saya ‘mengangkang’ sana sini masa saya muda-muda dulu?”

“Saya tahu akaun tersebut palsu dan digunakan untuk menghentam saya. Namun saya terpanggil untuk berkongsi entri tersebut sekadar mahu menyedarkan netizen kalaupun ada yang bencikan saya sekalipun, sekurang-kurangnya hormatlah bulan penuh mulia ini,” jelasnya kepada mStar Online.

Semoga Kak Ogy tabah menghadapi dugaan yang mendatang. Tengok dari komen tersebut macam menyimpan dendam sungguh tapi hanya berani bermain kata di laman sosial sedangkan orang yang dicemuhnya membina kehidupan yang lebih baik. (rtky/s)


Baru Timang Anak Pertama, Yana Samsudin Sudah Teringin Hamil Lagi

Biarpun usia anak pertama baru 10 sebulan, Yana Samsudin sudah teringin untuk hamil lagi. Bagaimanapun atas nasihat doktor, hasratnya itu terpaksa ditangguhkan dahulu atas faktor keselamatan kerana anak terdahulu, Aisy Mateen dilahirkan secara pembedahan.

“Meskipun anak saya baru berusia 10 bulan, tapi keinginan untuk menimang bayi kedua membuak-buak. Tapi baru-baru ini ketika berjumpa dengan doktor, dia menasihatkan saya supaya seeloknya hamil selepas anak saya berusia dua tahun kerana anak pertama dilahirkan secara pembedahan”

“Lagipun, Mateen masih menyusu badan sepenuhnya dan kelihatan seperti sukar untuk putuskannya jika saya hamil dalam masa terdekat nanti. Jadi saya fikir lebih baik beri masa untuk Mateen dahulu sebelum lahirkan anak kedua nanti,” jelasnya kepada Astro Gempak.

Menurut Yana, perasaan untuk hamil lagi membuak-buak kerana beliau suka membesarkan anak secara serentak supaya mereka dapat membesar bersama. Orang kata wanita yang sudah hamilkan anak pertama pasti akan teringin mahu hamil lagi kerana seronok katanya. (rtky/w)


Baby Bump Amyra Rosli Jadi Perhatian Warga Laman Sosial

Hati siapa tidak gembira apabila melihat insan yang mereka jadikan idola beroleh bahagia? Berkongsi kegembiraan bakal menimang cahaya mata tidak lama lagi, peminat Amyra Rosli dalam masa yang sama sangat teruja dengan baby bump pelakon wanita tersebut.

Perkara tersebut mula menjadi bualan dan juga perhatian peminat mereka setelah ada salah satu gambar yang dimuatnaik di Instagram Amar Baharin dan isterinya itu ketika menghadiri sebuah majlis menampakkan baby bump tersebut.

Malah di antara peminat Amyra bagaikan tidak sabar sabar menantikan kehadiran cahaya mata pertama pasangan ini. Buat masa sekarang, Amyra juga dilihat memperlahankan kerjayanya.

Semoga pasangan sepadan dan secocok ini selamat dikurniakan cahaya mata yang pastinya akan memeriahkan lagi keluarga kecil ini. Kami kongsikan beberapa keping gambar kebahagiaan pasangan ini untuk anda. Enjoice!


Muhamad Luth Ali Pilihan Nama Anak Saharul Ridzwan

Genap 7 hari selepas kelahiran cahaya mata pertama mereka, Saharul Ridzwan dan isteri telah berkongsikan nama anak mereka, Muhamad Luth Ali, membawa maksud – yang mulia dan tinggi kedudukan dalam satu majlis tahnik yang dilakukan oleh Finalis Akademi Al-Quran TV9 iaitu ustaz Tarmizi Abdul Rahman.

“Alhamdulillah selesai majlis Tahnik yang dibimbing oleh ustaz Tarmizi. Hari ini jatuhnya hari ke tujuh selepas kelahiran anak saya, saya dan suami menamakan anak kami Muhammad Luth Ali Bin Saharul Ridzwan”

“Membersarlah dengan sihat dan bijak anakku, sayanyi Allah, sayangi RasulNya, sayangi agamaNya, sayangi ibu-bapamu, InsyaAllah syurga buat kita,” antara kata kata isteri Saharul iaitu Qaabila Deena Emir dalam perkongsiannya di Instagram.

Sehingga kini, Saharul dan isterinya masih belum berkongsikan wajah anak mereka. Muhammad Luth Ali lahir pada 6 Jun lalu. Semoga keluarga ini kekal bahagia dan dipermudahkan segala urusan. (rtky/s)


Elfira Loy Harap Hubungan Temui Kebahagiaan

Disebalik kontroversi panas membabitkan Sufian Suhaimi mengganggu isteri orang tempoh hari, terlihat kenyataan Elfira Loy yang turut membidas dakwaan itu di laman Twitter. Dan hari ini menerusi Kosmo pula, Elfira mengakui dirinya mula memandang serius terhadap hubungan cinta mereka.

“Sebelum ini, saya dibelenggu dengan perasaan yang kurang yakin tentang keikhlasan lelaki yang cuba mendampingi diri ini. Adakah benar ianya adalah kerana cinta atau hanya sekadar suka-suka”

“Situasi itu bagaimanapun berbeza sejak saya mengenali Sufian. Berdasarkan kejujuran Sufian. saya mula memandang serius terhadap hubungan kami selain mengharapkan agar menemui kesudahan yang membahagiakan”

Sementara itu, dikala kontroversi sedang hangat diperkatakan, Sufian ada memberi kenyataan bahawa dirinya kini sedang bahagia dengan Elfira sehinggakan mana mungkin beliau boleh menganggu isteri orang. Seperti memberi bayangan saja yang hubungan mereka kini semakin serius.

“Bagi saya, dakwaan ini adalah perkara yang tidak logik. Hal ini kerana semua orang tahu saya sedang berbahagia dengan Elfira, jadi mengapa perlu menggoda isteri orang,” jelasnya kepada Kosmo. (rtky/w)


Rita Rudaini Tak Pernah Bawa Anak-Anak Ke Bazaar Ramadhan

Tidak seperti selebriti lain yang sering membawa anak-anak mereka ke bazaar Ramadhan, anak-anak Rita Rudaini pula tidak pernah menjejakkan kaki ke bazaar walaupun masing-masing sudah pun berusia lapan dan enam tahun.

“Saya teringin nak bawa anak-anak ke bazar bagi memperkenalkan mereka keseronokan bulan Ramadan di mana pelbagai makanan dijual di situ. Mungkin jika mereka sudah besar sikit baru saya berani bawa mereka”

“Mereka tidak pernah ada pengalaman itu, bukan kerana saya tidak mahu bawa tetapi bimbang keselamatan memandangkan bazar ramai orang dan saya tiada pembantu untuk mengawal mereka,” katanya kepada m Star Online.

Sebagai ibu siapa yang tidak risaukan keselamatan anak-anak, bagaimanapun dengan usia anak-anak Rita yang sudah besar rasanya tidak menjadi masalah jika dibawa ke bazaar. Pun begitu lain orang lain caranya, bagi Rita, beliau enggan perkara tidak diingini menimpa anak-anaknya. (rtky/w)


Ayu Raudhah Selamat Timang Bayi Perempuan

Tahniah diucapkan kepada pasangan Ayu Raudhah dan suami, Zaquan Adha yang baru selamat menimang cahaya mata ketiga mereka. Bayi comel itu telah selamat dilahirkan kira-kira jam 10.52 pagi tadi di Hospital Prince Court.

“Alhamdulillah dengan izin allah,isteri saya selamat melahirkan bayi perempuan pada pukul 10.52 am pagi td. Syukur pada mu ya allah,” tulisnya di akaun Instagram sebentar tadi berkongsikan berita gembira tersebut.

Melihatkan perkongsian itu, ramai memenuhi ruangan komen pemain bola sepak itu dengan ucapan tahniah dengan kelahiran anak ketiga mereka. Selain itu ramai juga yang turut teruja ingin melihat wajah penuh bayi comel itu.

Bagaimanapun posting yang dimuat naik tidak menunjukkan wajah penuh bayi, hanya diambil dari sudut kepala sahaja. Malah nama bayi juga masih belum didedahkan pasangan ini. Apapun tahniah sekali lagi diucapkan buat Ayu diatas anak perempuan pertama ini. (rtky/w)


Neelofa: Jangan Kaitkan Saya Lagi Dengan Fattah Amin

Meskipun kisah cinta antara mereka sudah berakhir, namun peminat Lofattah seperti tak boleh move on lagi dan masih mengharapkan mereka kembali bersatu. Setelah hampir setengah tahun dikaitkan, Neelofa sudah mulai rimas dan pening kerana asyik dikaitkan dengan Fattah Amin.

“Tolong, jangan sebut pasal itu lagi. Meskipun saya sudah berkali-kali menjelaskan ia tiada apa-apa lagi, pun orang masih memperkatakan tentang hal itu. Sejujurnya saya memang sakit kepala dengan perkara itu”

“Setiap hari ada sahaja cerita baharu yang disampaikan oleh orang luar. Ini yang berlaku dan ia semakin teruk di media sosial. Saya cukup berharap, atas semangat Ramadhan, selepas ini tiada lagi kisah-kisah “begini” dibangkitkan,” katanya kepada Utusan Mingguan mengenai perkara itu.

Siapa tidak pening kalau asyik dijadikan bahan jenaka dan diperli mengenai hal itu. Jadi buat peminat Lofattah dah boleh berhenti berharap dan meneruskan kehidupan seperti biasa. Kalau empunya badan sudah tidak mahu, siapalah kita untuk memaksa mereka bercinta.

Terkini pula fenomena baru melanda apabila Fattah bergandingan pula dengan Fazura dalam drama terbaru. Diharap peminat Fattzura janganlah terlalu berharap pula. Bimbang habis sahaja promosi drama, hubungan cinta juga berakhir sama seperti Lofattah. (rtky/w)


Wak Doyok Berang Gambar Beli Banglo Untuk Orang Tua Dikutuk

Baru-baru ini Wak Doyok ada memuat naik gambar sebuah rumah banglo yang dihadiahkan khas untuk orang tuanya sebagai tanda penghargaan. Disebalik perasaan bangga peminat, ramai juga yang mengkritik tindakan Wak itu kerana dilihat seperti menunjuk. Berang dengan kritikan itu, Wak tampil membidas sikap negatif peminatnya.

“Instagram dicipta untuk post gambar-gambar yang kita suka dan kongsi sama-sama untuk kita nikmati kebahagian, keseronokan tetapi ada pula yang benci dengan apa yang kita muat naik”

“Kalau begitulah caranya takkanlah kita nak post gambar perkuburan? #Haters Batu Nisan dah tertulis nama kau. Salam hujung minggu,” tulisnya di akaun Instagram sebagai membalas kritikan negatif peminat.

Posting itu sekaligus mendapat pujian ramai kerana merasakan tindakan Wak menghargai orang tuanya patut dijadikan inspirasi buat anak muda di luar sana dan bukan dikutuk. Malah kongsi Wak lagi, beliau berhasrat untuk membawa ibu bapanya ke Mekah dan menyambut Aidilfitri di sana.

Tidak faham juga dengan segelintir peminat yang suka berfikiran negatif, sedangkan apa yang dipamerkan Wak terang-terangan suatu sikap yang patut dicontohi. Buat Wak, bersabarlah melayan kerenah peminat. (rtky/w)


Fathia Latiff Doa Pada Tuhan Tentang Jodoh

Menjejak usia 29 tahun, Fathia Latiff menjelaskan bahawa bukan mudah baginya untuk membuka kembali hati untuk bercinta semula namun mengakui kini sedang mengenali hati budi seorang lelaki yang digelar Jejaka A.

Kata Fathia, dia mengenali lelaki berkenaan sejak 6 tahun lalu namun hubungan mereka mulai rapat sekitar beberapa bulan lalu. Malah pelakon wanita ini juga berharap agar hubungan mereka ini membawa ke perkahwinan.

“Saya berharap kesungguhan yang ditunjukkan A bukan hanya pada permulaan, sebaliknya saya mengharapkan kejujuran dan keikhlasannya sampai bila-bila,” katanya kepada BH Plus.

Selain itu, Fathia yang kini berada di Tanah Suci Mekah juga mahu menggunakan kesempatan itu untuk meminta petunjuk Allah dalam membawa haluan hubungan mereka dan akan menerima sebaiknya apa yang akan terjadi nanti.

“Permainan cinta ada ketika sukar untuk dimerngetikan. Saya perlu memilih dan berfikir panjang kerana saya tidak mahu bermain drama. Lagipun untuk melepaskan zaman solo dan menjalankan tanggungjawab sebagi isteri bukan perkara mudah,” jelas Fathia menutup bicara. (rtky/s)


Sufian Suhaimi Nafi Ganggu Isteri Orang, Buat Laporan Polis

Tidak mahu terus dihimpit tuduhan mengganggu isteri orang, Sufian Suhaimi terus membuat laporan polis sejurus mendapat tahu namanya dikaitkan dengan dakwaan terbabit. Biarpun masih tiada kesahihan siapa di pihak benar, Sufian berharap laporan itu dapat membuktikan dirinya tidak bersalah.

“Sejurus perkara itu tersebar luas di Twitter saya terus buat laporan polis sebagai salah satu langkah keselamatan diri saya. Laporan itu juga dibuat bagi memberitahu saya tidak bersalah dan difitnah selain berada di pihak benar”

“Apa yang saya lihat pendedahan itu seperti jadi trend pulak dengan modus operandi sama berlaku kepada Shukri Yahaya. Ia membimbangkan kerana ia boleh berlaku kepada siapa sahaja demi kepentingan peribadi”

“Apa yang diperkatakan sama sekali tidak benar dan saya sendiri sebenarnya terkejut apabila membacanya dan terus membuat laporan polis,” katanya kepada m Star Online mengenai tuduhan yang dilemparkan.

Terdahulu suami kepada wanita terbabit telah mendedahkan perbualan diantara isterinya dan Sufian di Bigo Live serta bebrapa gambar yang dihantar Sufian. Malah kerana terlalu yakin dengan kenyataannya, lelaki terbabit turut berani untuk bertemu dengan Sufian sendiri. (rtky/w)


"Suami Masih Bagi Lampu Hijau Untuk Berlakon"

Sekian lama menyepi dari dunia lakonan, ada pihak mendakwa Liyana Jasmay terpaksa menolak tawaran berlakon kerana tidak mendapat keizinan suami. Bagaimanapun Liyana menafikan tuduhan tersebut selain memaklumkan bakal bergiat aktif semula selepas Aidilfitri.

“Saya berharap mendapat tawaran menarik. Kalau boleh, biarlah berbeza. Agak lama juga saya tak mencuba sesuatu yang baharu dalam lakonan. Alhamdulillah, setakat ini, suami masih mengizinkan saya berlakon”

“Tetapi dia keberatan jika penggambaran dilakukan di luar negara. Ini kerana dia rasa kurang selamat,” jelasnya kepada Berita Harian Online mengenai kerjayanya yang masih diteruskan walaupun sudah berkahwin.

Manakala bercerita pula mengenai perkembangan keluarga kecil beliau, Liyana akui hidupnya tidak terurus andai tiada pembantu rumah membantunya menguruskan keperluan harian. Pun begitu jika berkaitan keperluan suaminya, Liyana lebih selesa menguruskan sendiri. (rtky/w)


Che Ta Mengamuk Di Instagram Kerana Diganggu Pengkid?

Tengah-tengah scroll Instagram tadi tiba-tiba sahaja muncul gambar seorang pengkid dimuat naik Rozita Che Wan. Terkejut juga baca apa yang ditulis, marah habis Che Ta. Menurut kenyataan itu, pengkid yang dikenali Delladellon sering menganggunya dengan memanggil panggilan Sayang.

“Allah dah bagi kau jadi pompuan nak jadi jantan! Dah jadi jantan, kacau bini orang! Kau nak jadi apa sebenaqnya? Jadi syaiton ka? Dok bersayang- sayang dengan bini orang, muntah la dik! Bulan posa ni muhasabah diri!”

“Nak jadi apa pun tak kisah la, jangan kacau hidup orang lain! Ini sebenarnya jalan terakhir yang saya terpaksa ambik diatas kedegilan kau! Pujuk tak makan saman, marah pun kau tak heran, ini ja makan kau bila aku terpaksa up gambaq ala-ala jantan kau dik,” tulisnya di akaun Instagram.

Tidak pasti sebenarnya siapa individu ini tapi menurut komen-komen peminat Che Ta, beliau sebenarnya seorang penyanyi yang baru meningkat naik tapi kata mereka lagu tersebut dikecam teruk. Kalau tengok pada ruangan komen Che Ta sekarang memang riuh rendah isu itu diperkatakan.

Apapun kalau betul Che Ta diganggu oleh individu yang tiada kesahihan jantina itu, baik block sahaja beliau dari terus dikacau. Seram juga kalau asyik menerima mesej sayang-sayang dari individu begini. (rtky/w)


Sufian Suhaimi Pula Menggatal Di Bigo, WeChat?

Jika sebelum ini Shukri Yahaya telah terpalit dengan kontroversi melibatkan seorang model sambilan yang dikatakan cuba menggodanya di WeChat, kini muncul pula individu yang menyatakan bahawa Sufian Suhaimi turut terlibat dalam situasi yang lebih kurang sama.

Menurut pemilik akaun Twitter HazieqRefff, perkongsian tentang perkara tersebut berlaku di awal Ramadan baru baru ini.

Menggunakan akaun Bigo Live dan WeChat isterinya, dia mendakwa selain berkongsi gambarnya, Sufian turut menghubunginya melalui panggilan video.

Sementara itu, bagi Sufian Suhaimi pula, dia menyatakan bahawa dia tidak mempunyai akaun laman sosial berkenaan selain menjawab dengan tenang bahawa kemungkinan gambar dan juga screenshot rakaman video tersebut adalah daripada sesi Live di Instagram.

Entahlah, hanya tuan empunya badan mengetahui perkara sebenar kerana kedua dua belah pihak menyatakan bahawa mereka berada di pihak yang benar. Namun tidak dinafikan, perkara sebegini mampu mencalar kredibiliti selebriti lebih lebih lagi ketika sedang berada di puncak kerjaya. (rtky/s)


"Bukan Menunjuk Buat Pahala, Tapi Promosi Telekung"

Gara-gara memuat naik gambar selfie di masjid selepas selesai melakukan solat terawikh tempoh hari, Janna Nick dikecam teruk oleh segelintir pengikutnya. Menyedari hal itu, Janna menjelaskan bukan niatnya untuk menunjuk dan peminat juga tidak berhak menentukan keikhlasan beliau.

“Saya tak pernah kisah apa orang nak cakap! Siapa kita nak jatuhkan hukum ikhlas atau tidak ibadat seseorang itu? Lagipun perkara ini bukanlah satu masalah atau isu yang besar untuk dibincangkan. Bulan yang mulia ini, apa kata fikir yang baik-baik saja mengenai orang lain”

“Bukan niat saya untuk berlagak pandai atau nak menyakitkan hati orang lain. Tindakan saya membalas komen-komen itu untuk memberikan penjelasan kepada mereka yang telah salah faham,” jelasnya kepada m Star Online mengenai gambar selfienya di masjid yang dikritik.

Terdahulu, Janna telah memuat naik gambar selfie di masjid, berlatarbelakangkan pengarah, Shiela Rusly yang masih kusyuk solat. Tidak lama kemudian, ramai menyerang ruangan komen pelakon itu menyatakan Janna seolah tidak ikhlas melakukan ibadah kerana menunjuk.

Berang dengan komen-komen terbabit, Janna sempat membalas dakwaan mereka dan menjelaskan dirinya bukan menunjuk melakukan ibadah tetapi ingin mempromosikan telekung yang dipakaikanya. Diharap Janna sabar melayan kerenah peminat yang ada sahaja tak kena di mata. (rtky/w)


"Belum Ada Tarikh Pasti Perkahwinan, Doakan Kami"

Mengakui pernah bertemu keluarga Erra Fazira sebelum ini, Shahir AF bagaimanapun enggan terlalu mendedahkan hubungan yang terjalin kerana menganggap ianya terlalu peribadi untuk diceritakan. Bagaimanapun Shahir tidak mahu melengahkan perancangan mereka untuk berkahwin.

“Saya juga enggan melengahkan perkara yang baik. Saya mohon semua supaya mendoakan yang terbaik untuk kami. Memang kami merancang, tetapi Allah menentukannya. Sampai masa, saya akan berkongsi segala-galanya”

“Cuma, ketika ini belum ada tarikh pasti dan saya juga perlu menghormati pihak lain. Saya faham situasi Erra yang terpaksa menjawab pelbagai pertanyaan. Apa yang dapat saya katakan, kami berdua memang serius,” jelasnya kepada Berita Harian Online.

Sementara itu Shahir turut berkongsi, beliau dan Erra sempat berbuka puasa bersama-sama baru-baru ini biarpun masing-masing sibuk dengan kerjaya. Malah katanya, sempena bulan ramadhan ini beliau berhasrat untuk membawa Erra menunaikan solat terawikh bersama. (rtky/w)


Wanita Dedah Video WeChat Shukri Yahaya

Bermula dengan screenshot perbualan di WeChat, kini wanita yang mendakwa dirinya telah digoda oleh Shukri Yahaya tampil lagi dengan pendedahan terbaru iaitu screenshot perbualan video yang didakwa sebagai pelakon lelaki berkenaan.

Dikenali sebagai Sarah Danielle (gambar), wanita yang juga merupakan model sambilan itu menjelaskan kepada mStar Online, dia mula mengenali Shukri ketika pelakon berkenaan berada di Kuala Kangsar atas urusan penggambaran.

“Saya tiada apa-apa niat buruk selain mahu menghentikan gangguan dia. Sejak cerita ini heboh dia padam akaun Wechat peribadinya dan profile Instagram pun dia tukar. Kenapa dia nak takut kalau tidak bersalah, malah Instagram saya juga disekat dari akaunnya,” jelasnya.

Bagaimanapun, tidak mahu terus melatah, Shukri menyifatkan kontroversi melibatkan namanya ini bukanlah masalah besar baginya selain turut berharap agar perkara tersebut tidak dipanjangkan.

“Apa lagi yang dia nak? Tidak takutkah dia kalau saya ambil tindakan? Saya diam sebab malas nak panjang cerita kerana perlu menjaga reputasi diri dan maruah keluarga. Orang yang mengenali saya, tahu siapa saya,” jelasnya lagi. (rtky/s)


Uqasha Senrose Tak Perasan Kena Perli

Hadir ke sebuah program untuk mempromosikan drama terbarunya, Hero Seorang Cinderella, Uqasha Senrose baru-baru ini dikatakan telah disindir oleh pengacara program tersebut, Neelofa dan Nabil Ahmad. Tidak cepat melatah dengan hal ini, Uqasha enggan terlalu memikirkannya.

“Sejujurnya, saya tak sedar mereka (pengacara Meletop) perli saya. Jika benar perkara itu berlaku, pada saya, ia satu perbuatan yang tidak wajar dilakukan. Buat apa nak ungkit balik perkara yang sudah lama berlaku”

“Saya datang untuk buat kerja bagi mempromosikan drama Hero Seorang Cinderella. Apa saja perkara negatif yang berlaku, saya tolak tepi. Mereka nak cakap apapun, cakaplah. Saya tak hairan pun”

“Tak perlu rasanya untuk saya balas balik kenyataan yang mereka keluarkan itu,” jelasnya kepada Berita Harian Online mengenai provokasi yang dilakukan oleh Neelofa dan Nabil terhadap Uqasha ketika program terbabit.

Terdahulu ketika Uqasha menghadiri program MeleTOP bersama pengarah, Micheal Ang dan pelakon, Zizie Ezette, Nabil dan Neelofa dilihat cuba membuat provokasi dengan memancing emosinya sehingga membuatkan Uqasha tampak tidak selesa dan kejadian itu turut disedari orang ramai.(rtky/w)


Siti Saleha Akui Minta Tips Rumah Tangga Dari Adiknya

Bakal mendirikan rumahtangga tidak lama lagi, Siti Saleha mengakui dalam masa yang sama dia turut bertanyakan tentang tips dan juga cabaran yang akan dilalui apabila sudah berkahwin nanti.

“Saya ada minta tips rumahtangga dari adik, antara yang dikongsikannya ialah mengenai sikap bertolak ansur dan kena banyak bersabar,” katanya kepada Rotikaya.

Disoal tentang persiapan mengenai majlis perkahwinannya, pelakon ini menjelaskan bahawa sudah hampir 50 peratus perkara berkaitan sudah diselesaikan malah abangnya, Sam Bunkface juga akan turut membuat persembahan.

Sebelum ini, Siti Saleha mengumumkan bakal melangsungkan pernikahan dengan tunangnya, Lutfi Azhar, 31, pada 28 Julai depan dan majlis yang bertemakan tradisional dan moden itu akan diadakan di lokasi yang masih dirahsiakan sehingga kini. (rtky/h)


Digoda Peminat, Shuib Mohon Doa Kebahagiaan Bersama Isteri

Ekoran daripada kenyataan Sarah mengenai suaminya, Shuib yang pernah digoda secara terang-terangan dengan peminat, Shuib merasakan perkara ini tidak perlu dipanjangkan.

“Kalau dengar cerita bukan-bukan itu, semua orang buat silap. Kalau ada salah silap saya mohon maaf. Saya tak ada nak komen mengenai perkara itu. Doakan saya dan Sarah bahagia hingga ke Jannah,” katanya yang ditemui di Majlis Berbuka Puasa Astro.

Tambahnya lagi, kemungkinan besar caranya melayan Sarah membuatkan peminat-peminat wanita khususnya yang sudah berkahwin seakan teruja dengan cara layanannya yang tersendiri.

“Saya hanya menjalankan tugas sebagai suami. Saya faham Sarah dan layanan-layanan saya mungkin orang nampak sweet. Tapi sebenarnya, itu yang perempuan nak pun dan sebagai suami kena jalankan tanggungjawab bersama-sama,” katanya lagi. (rtky/h)


Julia Perez Meninggal Dunia

Setelah berjuang melawan kanser servik, pelakon yang juga penyanyi dangdut Indonesia, Julia Perez, meninggal dunia 11 pagi tadi. Julia yang berusia 37 tahun sebenarnya sudah 3 tahun bertarung kanser.

Arwah yang lebih dikenali sebagai Jupe menghembuskan nafas terakhir di Rumah Sakit Cipto Mangunkusumo (RSCM).

Julia Perez atau pun lebih mesra digelar Jupe disahkan menghidap barah pangkal rahim itu sejak tahun 2014 malah pernah dinyatakan bahawa dia sudah bebas daripada perkara tersebut 2 tahun lalu. Namun kesihatannya semakin membimbangkan pada Disember lalu (2016).

Khabar sedih tersebut dikongsikan oleh adiknya, Nia Anggia Perez di Instagram, sekaligus membuatkan ramai yang simpati selain mendoakan kesejahteraan Julia di sana. Jupe atau nama sebenarnya, Yulia Rachmawati, dilahirkan di Jakarta pada 15 Julai 1980.


Hans Isaac Terpaksa Tunda Kahwin

Majlis perkahwinan yang sepatutnya berlangsung pada 29 Julai ini terpaksa ditangguhkan oleh pasangan Hans Isaac dan tunangnya, Gabrielle Robinson apabila bapa Gabrielle tidak dapat pulang ke Malaysia pada tarikh tersebut.

“Saya terpaksa menangguhkan perkahwinan kepada tarikh lain kerana bapa Gabrielle tidak dapat datang kerana terikat dengan kontrak di Austria”

“Kami mungkin melangsungkan perkahwinan beberapa bulan lagi mengikut tarikh kesesuaian dan kekosongan hotel Majestic. Buat masa ini pihak hotel belum beritahu tarikh. Tapi ia akan berlangsung pada tahun ini juga”

Sementara itu apabila ditanya pula mengenai persiapan perkahwinan mereka, Hans memberitahu beliau berbelanja agak mewah untuk perkahwinannya itu setelah lama menantikan hari bahagia mereka. Malah katanya lagi, segala perbelanjaan ditanggung sendiri tanpa menerima sebarang tajaan.

“Semua hampir siap dan boleh dikatakan saya berbelanja agak mewah kerana ini merupakan masa yang paling dinantikan dalam hidup. Jadi, apa juga yang keluarga ingin lakukan saya setuju sahaja,” jelasnya kepada m Star Online.


“Kalau Nak Curang, Saya Cari Yang Lagi Cantik”

Menyedari namanya sedang hangat diperkatakan gara-gara dakwaan meminta gambar lucah wanita, Shukri Yahaya sekerasnya menafikan dakwaan berkenaan, selain tidak memahami sebab wanita yang dikenali sebagai Sarah Danielle memburukkan namanya.

“Kalau betullah saya nak curang, biarlah wanita itu lebih cantik daripada isteri saya. Terus terang saya katakan, saya tak faham kenapa wanita itu sengaja nak memburukkan nama saya. Mungkin dia nak popular dengan cepat jadi dia sengaja gunakan nama saya”

“Saya tak tahu nak cakap apa sebab masih lagi terkejut dengan berita palsu yang saya terima pagi tadi.Saya kalau boleh memang tak nak ambil tahu pun benda-benda macam ini sebab lelaki itu bukan saya. Zaman sekarang ini orang boleh gunakan nama dan gambar saya untuk dijadikan bahan fitnah”

Bagaimanapun Shukri enggan mengambil sebarang tindakan undang-undang terhadap kontroversi yang menimpanya kerana menganggap fitnah yang dilemparkan sebagai perkara yang remeh. Terdahulu kecoh sebentar apabila perbualan lucah diantara Shukri dan wanita terbabit tersebar.

“Saya hanya akan ambil tindakan jika ia membabitkan keluarga saya dan berlebih-lebihan. Saya anggap ini adalah dugaan untuk saya di bulan puasa dan mendapat pahala lebih besar buat saya,” katanya kepada Utusan Online.


Fouziah Gous Hamil Cahaya Mata Kedua

Tahniah diucapkan kepada Fouziah Gous yang kini hamil cahaya mata kedua. Berita kehamilan tersebut telah dikongsi menerusi akaun Instagram beliau berserta gambar bayinya ketika melakukan ujian ultrasound.

Dalam perkongsian terbabit, rata-rata peminat gembira dengan berita berkenaan selain membanjiri ruangan komen pelakon itu mengucapkan tahniah dengan kehamilan kedua. Menerusi posting itu, nampaknya Fouziah masih tidak mengetahui jantina bayinya.

Apapun tahniah sekali lagi diucapkan kepada Fouziah dan suami di atas berita kehamilan bayi kedua. Semoga Fouziah diberikan kesihatan yang baik selama membawa kandungan di bulan puasa ini. (rtky/w)


Shukri Yahaya Goda Wanita Di WeChat?

Tersebar kini perbualan di laman sosial WeChat yang menggunakan nama pelakon Shukri Yahaya. Lebih memalukan, perbualan tersebut berbaur godaan terhadap seorang wanita. Namun pelakon lelaki ini menjelaskan situasi sebenar kepada mStar Online.

“Saya pun dapat tahu berita ni pagi ini. Komen saya senang je, orang sekarang sanggup buat apa sahaja untuk ‘famouskan’ diri mereka tanpa rasa malu akan diri sendiri. Mereka seperti sudah tidak bermaruah dan nak popular cara pantaslah ni. Saya sikit tidak terasa dan malas nak layan”

“Stop making stupid people famous. Saya malas nak layan mereka, saya maafkan mereka di bulan puasa ni. Orang macam ni buat kita hilang sabar, baik tidak payah layan langsung,” jelasnya kepada portal berita tersebut.

Lebih berani lagi, wanita yang mendakwa dia berbalas mesej dengan Shukri tersebut turut menyatakan bahawa dia ada screenshot video call dengan Shukri.

Jika diikutkan kredibiliti dan rasa penuh tanggungjawab terhadap keluarga, mustahil juga Shukri akan bertindak sedemikian lebih lebih lagi menonjolkan dirinya di laman sosial tersebut.

Shukri telah berkahwin dengan Tya Adnan pada 20 November 2016 dan dikurniakan seorang anak perempuan, Aaira Ameena yang lahir pada Ogos tahun lalu (2016). (rtky/s)


Sherry Ibrahim Ambil Masa Untuk Bercinta

Di kala ramai yang memperkatakan gosip cinta Fattah Amin yang tiada kesudahan kini, ada pula yang mempersoalkan status terkini bekas kekasihnya, Sherry Ibrahim yang lama menyepi. Bagaimanpun Sherry menjelaskan bahawa dirinya masih tiada pengganti.

“Saya ada ramai kawan, tetapi belum ada menjalin hubungan yang serius ke peringkat hubungan cinta. Mungkin kerana saya terlalu sibuk dengan kerja sehingga tiada masa untuk berkenalan dan sebagainya”

“Lagipun saya seorang yang akan mengambil masa yang lama untuk berkenalan dan menjalinkan hububungan cinta. Tetapi bila saya berjumpa dengan orang yang sesuai nanti insya-Allah saya akan bercinta juga,” jelasnya kepada Astro Gempak berhubung perkara itu.

Lain orang lain caranya untuk move on, tidak semua orang mudah melupakan dan mencari pengganti. Sama seperti Sherry yang memerlukan masa yang lama untuk mengenali seseorang sebelum menjalinkan hubungan.

Malah katanya kegagalan hubungan sebelum ini juga banyak memberikan pengajaran buatnya, selain membuatkan beliau sukar untuk bercinta lagi. Namun dalam masa yang sama Sherry tidak menolak andai jodoh datang. (rtky/w)


“Saya Dan Suami Masih Tinggal Sebumbung”

Menfailkan permohonan cerai pada awal Januari lalu, penyanyi, Ezlyn menyifatkan punca perceraian beliau dan suami kerana tiada persefahaman. Menurut Ezlyn, beliau dan suami masih tinggal bersama biarpun jarang bercakap antara satu sama lain.

“Saya sifatkan kami sudah tidak sefahaman, tiada sebab lain untuk saya mengambil keputusan meminta cerai. Perkara ini bukan baru, sebab ia berlarutan selama beberapa tahun cuma saya mendiamkan daripada pengetahuan keluarga dan orang lain”

“Daripada media sosial kami pun rasanya sudah boleh agak namun tiada siapa yang bertanya. Malah, prosiding mahkamah juga sudah bermula sejak awal tahun ini sehinggalah diketahui umum. Kami masih suami isteri, jadi semestinya masih tinggal bersama,” katanya kepada Astro Gempak.

Pasangan itu kini sedang menjalani proses kaunseling dengan jawatankuasa Pendamai (JKP) dan dinasihatkan untuk tidak mengulas lanjut mengenai prosiding yang berlangsung. Untuk pengetahuan, Ezlyn telan mendirikan rumah tangga pada 21 November 2011 dan belum dikurniakan cahaya mata. (rtky/w)


Peminat Goda Shuib Depan Mata Siti Sarah

Jika sebelum ini Shuib Sepahtu memang terkenal dengan kemanisannya mencorak rumahtangga, isterinya juga dalam masa yang turut berhadapan dengan situasi yang menguji kesabaran apabila melihat ada peminat yang cuba menggatal dengan suaminya itu.

“Secara jujurnya, perkara ini pernah berlaku di depan mata Sarah apabila ada peminat cuba menggoda Shuib. Bagaimanapun Sarah tak adalah sampai tahap nak pergi menyerang peminat terbabit”

“Sarah seorang yang percaya pada jodoh dan kalau jodoh itu memang milik kita, Insya-Allah tiada apa yang akan berlaku. Ada Shuib tunjukkan pada Sarah mesej nakal yang diterima daripada peminat. Sarah baca saja. Insya-Allah Sarah tidak pernah meragui kesetiaannya,” kata Siti Sarah kepada BH Online.

Selain itu, penyanyi ini juga turut menjelaskan bahawa dia turut menjaga badan bukan kerana suami namun di atas faktor kesihatan.


Safiey Illias Tawar Taja Kos Guaman Kes Adik Mohamad Thaqif

Terlebih dahulu takziah diucapkan kepada keluarga pelajar tahfiz, adik Mohamad Thaqif yang baru sahaja kehilangan anak mereka semalam. Dalam semua rakyat Malaysia berduka cita dengan berita pemergiaannya, usahawan berjaya, Safiey Illias tampil menawarkan tajaan kos guaman kes adik Thaqif bagi menuntut bela bagi keluarga arwah yang didakwa didera pembantu warden.

“Saya nak biayai kes guaman saman adik Thaqif ni. Siapa tahu mcm mana nk hubungi mak ayah arwah. Please inbox saya, saya akan bagi peguam terhebat untuk handle kes. Saya dengar haritu mak ayah dia nak take legal action kepada pihak terlibat”

“kalau tak nak pun, saya nk jumpa mak ayah dia jika sudi. Saya pun terkejut atas berita kematian Adik Thaqif. Takziah, al fatihah. Saya tak nak komen lebih-lebih tapi negara kita kan ada undang-undang,” tulisnya menerusi akaun Facebook meminta untuk menghubungi keluarga arwah.

Terdahulu bapa adik Mohamad Thaqif, Mohd Ghaddafi Mat Karim mengesahkan anak lelakinya telah meninggal dunia pada jam 2.05 petang semalam selepas menjalani pembedahan memotong kedua belah kakinya. Sementara itu, Ketua Polis Negara, Tan Sri Khalid Abu Bakar turut mengklasifikasikan kes terbabit di bawah Seksyen 302 kerana membunuh. (rtky/w)


Selepas Buku Motivasi, Fattah Amin Lancar Novel Adaptasi

Selepas kejayaan lagu Wanita Terakhir yang mula menjadi kegilaan ramai dek kerana fenomena LoFattah, Fattah Amin berhasrat untuk melancarkan novel pula. Menurut Fattah, novel yang bakal keluar nanti memang diadaptasikan daripada lagu terbabit, khas buat peminat beliau dan Neelofa yang tidak henti menyokong mereka di dalam industri hiburan.

“Novel ini memang diadaptasikan daripada lagu berkenaan. Sama seperti lagu itu yang dijadikan hadiah untuk peminat, yang tidak putus-putus memberikan sokongan kepada saya, termasuk kumpulan Lofattah, saya berharap lagu ini dapat meneruskan penghargaan saya buat mereka”

“Kejayaan dan pencapaian saya selama ini takkan hadir tanpa sokongan semua peminat,” Jelasnya kepada Berita Harian Online berhubung dengan hasratnya untuk mengeluarkan novel pula selepas lagu Wanita Terakhir mendapat sambutan luar biasa oleh peminat LoFattah.

Terdahulu, sebelum single lagu Wanita Terakhir, Fattah juga pernah melancarkan sebuah buku motivasi bertajuk 99 Kata-Kata Fattah Amin #Qalifmoden. Biarpun buku berkenaan mendapat banyak kecaman, namun dikhabarkan laku juga di pasaran. Untuk pengetahuan, buku berkenaan bakal dilancarkan pada 29 April 2017 di PWTC ketika KL International Book Fair 2017. (rtky/w)


Ruhainies: Saya Tak Mahu Langkah Bendul

Pelakon Ruhainies yang digosipkan bercinta dengan pelakon kacak, Azrel Ismail sebelum ini telah menafikan perihal tersebut dan menganggap Azrel adalah antara rakannya yang rapat dalam industri.

Menyifatkan gosip yang menyatakan mereka akan berkahwin hanyalah khabar angin, Ruhainies menjelaskan bahawa dia tidak akan berkahwin dalam masa yang terdekat selain turut berharap agara kakaknya, Risteena akan berkahwin terlebih dahulu.

“Saya tak nak langkah bendul kakak. Tapi kalau jodoh dulu kahwin lah. Kakak tidak ada kekasih lagi rasanya. Mak saya pula tidak kisah saya langkah bendul, cuma calon tak ada lagi,” katanya sambil tersenyum.

Ruhainies turut berkata statusnya bersama pelakon Azrel Ismail hanyalah sekadar rakan rapat sahaja, dan menegaskan sekiranya dia bercinta dia sendiri akan memberitahu kepada peminat-peminatnya.

“Saya nak tegaskan di sini kalau betul saya bercinta dengan dia, saya akan bagi tahu, sekarang ini saya hanya berkawan rapat dan dia seorang kawan yang baik,” ujarnya. (rtky/h)


Datuk Seri Vida Mahu Bergelar Penyanyi Seperti Pikotaro

Menjadikan penyanyi Korea, Pikotaro yang terkenal dengan lagu Pen Pineapple Apple Pen, sebagai idola, Datuk Seri Vida ingin bergelar penyanyi sensasi sepertinya. Malah kini pula, Datuk Seri Vida sedang giat berusaha untuk mendapatkan penerbit dan penulis lirik untuk lagunya itu.

“Saya mahu keluarkan satu lagu dulu, mungkin sesuatu yang menarik macam PPAP (Pen Pineapple Apple Pen) nyanyian Pikotaro. Saya belum berjumpa orang yang sesuai untuk membantu menjayakan niat saya sebagai penyanyi. Namun saya tidak akan putus asa,” katanya kepada Projek MMO mengenai hasratnya yang ingin menjadi penyanyi.

Lagu yang penuh keunikan itu pernah menjadi perhatian dunia sekitar tahun lalu sehingga penyanyi antarabangsa, Justin Bieber juga pernah melabelkannya sebagai lagu yang paling digemarinya di Internet. Lagu berdurasi 45 saat itu pernah berada di tangga 77 carta Billboard Hot 100.

Siapa tahu mungkin Datuk Vida bakal menjadi penyanyi sensasi seperti Pikotaro juga. Pasti ramai yang tidak sabar ingin menunggu lagu bagaimanakah Datuk Vida bakal persembahkan, seperti Pikotaro, pasti Datuk Vida juga akan mencipta tarian unik tersendiri. (rtky/w)


5 Fakta Seram Filem Ghost-Danur: I Can See Them!

Bukanlah perkara yang menarik jika anda mampu melihat alam lain. Berkongsikan pengalaman tersebut melalui sebuah filem adaptasi Ghost Danur: I Can See Them, ternyata impak terhadap penonton membuatkan filem ini mencatat kutipan yang sangat memberangsangkan.

Kami kongsikan beberap fakta menarik tentang filem ini bersama anda. Boleh tahan seram juga rupanya sejarah kisah benar di sebalik filem ini.

Filem Ghost Danur: I Can See Them merupakan adaptasi novel Gerbang Dialog Danur di mana penulis novel tersebut berkongsikan sendiri pengalamannya sejak kecil bersahabat dengan mahkluk halus.

Watak Risa Sarawati dalam filem ini adalah nama asal penulis novel dan menurutnya, lagu Boneka Abdi yang dinyanyikan adalah untuk memanggil rakan rakan makhluk halus. Lebih menarik lagi, lagu ini dinyanyikan ketika penggambaran filem malah tidak mustahil, ‘rakan-rakan’ Risa turut ada di sekeliling mereka.

Pelakon utama yang membawa wtak Risa iaitu Prilly Latuconsina juga dapat melihat makhluk halus. Lebih teruk lagi, disebabkan perkara itu, dia juga tidak dapat tidur jika tidak memeluk Quran bersamanya.

Ketika tayangan perdana filem ini, lima tempat duduk berdekatan dengan Prilly telah dikosongkan malah turut dibalut dengan kain sutera putih sekaligus membuatkan tayangan filem tersebut penuh misteri. Malah menurut Prilly di Instagram, ‘rakan rakannya’ turut gembira melihat filem tersebut!

Bagi kami sendiri yang belum menonton filem ini, ternyata tertanya tanya apakah sebenarnya agenda 5 ‘sahabat’ Risa yang tak bisa dipandang mata biasa.

Nah, kami kongsikan serba sedikit bersama anda trailer filem Ghost Danur: I Can See Them. Jangan lupa bawa sekali rakan anda yang penakut untuk menonton filem ini pada 27 April ini!


"Tidak Tercalon, Tidak Dijemput, Tidak Mengapa"

Masih tidak habis lagi cerita mengenai Anugerah Meletop 2017 (AME 2017), kali ini, Shila Amzah pula dikatakan meluahkan rasa terkilannya kerana tidak dijemput ke acara terbabit, biarpun lagunya, Selamanya Cinta dinyanyikan oleh, Hafiz Suip dan Siti Nordiana pada malam itu.

“Tidak tercalon, tidak dijemput, tak mengapa. Saya gembira lagu saya ada dimainkan di anugerah tersebut. Saya penyanyi kelahiran Malaysia, mungkin rezeki saya di negara luar, pengiktirafan orang luar kasi. Takde hal la,” tulisnya menerusi laman sosial, Twitter.

Sepanjang anugerah tersebut berlangsung, penonton telah disajikan dengan pelbagai persembahan dari penyanyi tanah air termasuk persembahan Hafiz dan Siti Nordiana yang menyampaikan rangkaian lagu-lagu yang menjadi tema drama-drama popular termasuk lagu Selamanya Cinta, nyanyian asal Alif Satar dan Shila Amzah bagi drama Suri Hati Mr Pilot

Mungkin secara positifnya Shila tidaklah sentap kerana tidak dijemput ke anugerah terbabit, sebaliknya merasa bangga dengan pencapaian lagunya yang dinyanyikan pada malam tersebut. Nama Shila juga bukanlah calang-calang, boleh dikatakan beliau antara selebriti yang berjaya di peringkat antarabangsa, tak kan lah nak sentap pula kan. (rtky/w)


Derita Kusam Teruk, Izreen Azminda Ikhtiar Cari Penawar

Pernah tak perasan muka kita kusam dan macam tak bermaya? Nampak macam perkara remeh saja tapi sebenarnya bagi yang bekerja nak berjumpa orang setiap hari, mesti tergugat juga keyakinan diri. Itu belum lagi mulut kawan kawan yang tak habis habis nak buat lawak dengan muka kita.

Malah perkara tersebut turut dialami pelakon Izreen Azminda pernah mengalami situasi yang sama. Sebagai pelakon yang perlu menjaga penampilan diri, perkara sebegini sedikit sebanyak membuatkan dirinya terpaksa mencari jalan penyelesaian.

Malah Izreen sendiri pernah mengakui sebelum ini bahawa akibat kerjayanya yang banyak terdedah cahaya matahari, kulit muka mula bermasalah dan timbul jeragat dan masalah tersebut berlanjutan apabila dia apabila stress, jerawat pasti timbul pada muka selain turut membuatkan kulit mukanya kusam teruk.

Berikhtiar mencari jalan penyelesaian, Izreen akhirnya serasi dengan produk Meeracle Gemstone Beauty dan ternyata kini wajah Izreen flawless sungguh! Tengok pada perkongsian Izreen di Instagram memang betul betul berkesan dan ramai yang dah cuba turut membuktikan hasil yang sama.

Melalui serum Meeracle Gemstone ini, ia mampu melindungi kulit anda dari bahaya kerosakan kulit akibat UV malah serum ini juga merupakan yang pertama di Malaysia menggunakan batu permata sebagai bahan asas.

Lebih menarik lagi, banyak testimoni membuktikan serum ini mampu untuk menghilangkan parut!

Bagi anda yang mempunyai masalah yang sama, mungkin ini jalan penyelesaian anda. Eh, cakap banyak pun tak guna. Nak tengok lagi bukti mereka yang dah gunakan produk ini, jom follow Facebook Meeracle Gemstone Beauty, @meeraclegemstonebeauty_hq atau boleh terus ke website mereka, www.meeracle.com.my.


Izara Aishah, Adib Khalid Akui Bakal Nikah Tahun Ini

Tidak mahu terus berselindung tentang hari bahagia mereka, Adib Khalid yang juga anak tiri Datuk Siti Nurhaliza melalui Harian Metro mengesahkan bakal menamatkan zaman bujangnya dengan Izara Aishah tahun ini.

BACA: Hubungan Dengan Izara Aishah, Adib Khalid Beri Masa Tiga Tahun

“Ya, kami akan berkahwin tahun ini. Cuma buat masa sekarang saya belum boleh berkongsi lebih lanjut. Insya-Allah kalau sudah ada keputusan muktamad dibuat, saya akan menghebahkannya kepada semua”

“Kami masih dalam perbincangan. Apabila tiba masanya, saya akan kongsikan berita gembira ini,” jelasnya. Jika diimbas sekali, pada tahun 2014, Adib pernah menyatakan bahawa dia memberi tempoh masa 3 tahun untuk menjelaskan hala tuju hubungannya bersama Izara.

Apa pun, setelah disahkan sendiri oleh empunya badan, pastinya pasangan ini akan berkongsikan berita baik apabila segala perbincangan dengan pihak keluarga mencapai keputusan muktamad. (rtky/s)


Berniaga Dari Sekolah, Kini Miliki BMW i8 & Mustang

Berhempas pulas sejak dari usia 16 tahun lagi, perjalanan jutawan muda ini dalam bidang perniagaan penuh dengan liku dan halangan. Malah tidak pernah kenal erti putus asa, dirinya mengakui belajar banyak perkara melalui pengalaman yang ditempuhi.

Kejayaan demi kejayaan ditempa dan baru baru ini, Safiey Ilias yang juga merupakan pengasas produk Perlaking telah memiliki kereta idaman BMW i8. Malah sebelum ini, Safiey yang sememangnya meminati kelajuan telah pun memiliki Mustang ikonik berwarna kuning. Dahsyat!

Bagaimanapun, apa yang dilaluinya kini adalah satu keputusan yang telah pun dibuat sejak beberapa tahun lamanya. Kami kongsikan serba sedikit tentang Safiey yang tidak pernah lokek berkongsi kisah kehidupannya di laman sosial.

Bermula dari bawah dengan usaha sendiri, bukan mudah jalan yang ditempuhi oleh Safiey Ilias. Tekad yang tinggi untuk membantu ibu dan bapanya yang juga peneroka di Felda Lakum mendapatkan kehidupan yang lebih baik, usaha jutawan muda ini sejak dari bangku sekolah adalah satu keputusan yang sangat tepat.

Perkongsian jutawan muda ini di Facebook juga dalam masa yang sama turut menyentuh perasaan warga laman sosial yang lain. Ternyata ibu bapa yang juga permata hati merupakan kunci utama kejayaan.

Bukan mudah untuk berhadapan dengan kecaman namun sebagai manusia yang tidak mudah mengalah dan kembali cepat bangkit, Safiey membuktikan perkara tersebut tidak mampu menjatuhkannya. Malah melalui peristiwa tersebut jugalah dia menemui kawan sejati.

“Saya tak join MLM dan saya berniaga secara solo, main redah, main langgar demi kumpul pengalaman. Sebab itulah semangat bisnes saya kental! Sehingga ke hari ini memang saya belum pernah berguru dengan mana-mana mentor atau menyertai mana mana seminar bisnes,” jelasnya.

Selain turut berkongsikan kisah kehidupan seharian di Instagramnya, @safieyilias94, jutawan muda ini juga dalam masa yang sama tidak kedekut untuk berkongsi rahsia kejayaannya selama ini. Bagi Safiey, inilah perkara yang banyak membantunya berjaya, bermula sejak dari bawah lagi:

+ Tahan nafsu diri yang boros
+ Kena pandai menyimpan
+ Kena banyak bantu mak dan ayah, baru rezeki murah
+ Kena kurang berkawan (saya ada 2-3 kawan sahaja)
+ Fokus pada 1 benda sahaja dulu sebelum pergi kepada yang lain
+ Sentiasa cabar diri akan sesuatu matlamat yang baru
+ Sentiasa kena sebut apa yang kita inginkan
+ Jangan mudah berputus asa (kalau berputus asa, cepat cepat tengok pesaing dan haters kita, mesti semangat nak berbisnes balik)
+ Jadikan tohmahan dan hinaan sebagai pembakar semangat untuk lebih berjaya
+ Maafkan kesalahan semua orang

Safiey sendiri sudah membuktikan apa yang diusahakannya selama bertahun lamanya sudah membuahkan hasil. Mungkin nampak mudah dari luaran, namun hanya empunya diri menyimpan pengalaman.

Apa yang pasti, hanya kita yang mampu mengubah kehidupan kita sendiri.


"Ini Bukti AME Bukan Anugerah Ayda Jebat"

Kalau masih ingat pada Anugerah MeleTOP Era (AME) tahun lalu, Ayda Jebat telah membolot lima anugerah termasuk kategori utama, sehingga ada pihak menggelarkan anugerah tersebut sebagai Anugerah Ayda Jebat. Namun dengan memenangi hanya satu trofi pada tahun ini, Ayda berkata, ianya membuktikan anugerah tersebut bukanlah seperti yang didakwa.

“Sejak dahulu lagi jika nama saya dicalonkan dalam mana-mana anugerah saya tidak pernah meletakkan harapan tinggi untuk menang. Tahun ini dapat satu pun saya sudah bersyukur dan gembira kerana ini adalah hasil usaha peminat yang mengundi dan menyokong karier saya. Yang paling penting tiada orang akan kata ini adalah anugerah Ayda Jebat”

“Peminat saya masih mengundi cuma rezeki tidak berpihak kepada saya namun tidak mengapa kerana semua yang menang mereka berhak dapat. Saya pun memang tidak memberi fokus kepada kemenangan sebaliknya tanggungjawab untuk mengadakan persembahan yang menjadi keutamaan saya,” katanya kepada m Star Online mengenai perkara terbabit.

Pada malam AME 2017, Ayda telah tercalon dalam tiga kategori, namun hanya memenangi satu kategori sahaja, iaitu kategori Lagu MeleTOP menerusi Pencuri Hati. Kemenangan itu sekaligus menyaksikan Ayda membawa pulang hadiah wang tunai berjumlah RM5,000 berserta dengan trofi.

Bagaimanapun kata Ayda lagi, kegagalannya membawa pulang semua kategori pada tahun ini tidak bermakna dirinya sudah tidak laku lagi tetapi mungkin rezeki pada kali ini tidak berpihak kepadanya. Bukan senang mahu mengekalkan kemenangan berturut-turut, semoga selepas ini Ayda akan terus bekerja keras di masa akan datang. (rtky/w)


Pakai T-Shirt Dan Skirt Labuh Di AME 2017, Neelofa Dikecam Peminat

Disebalik kemeriahan malam kemenangan buat LoFattah, turut mencuri tumpuan pada malam Anugerah MeleTOP Era 2017 (AME2017) tempoh hari adalah busana yang digayakan Neelofa. Ramai yang hairan dengan padanan t-shirt dan skirt labuh yang digayakan itu. Bagaimanapun Neelofa menjelaskan, beliau sendiri memilih untuk memakai baju tersebut.

“Ketika saya menghadiri pertunjukan fesyen di Paris, ini antara koleksi dari Dior. Saya memang sukakan baju ini kerana menepati apa yang saya mahukan. Saya tahu gabungan casual and glam belum ada buat sebab kita terbiasa dihidangkan dengan busana yang lip lap dan glamour”

“Jadi saya gayakan sesuatu yang unexpected dan saya terima apa sahaja orang komen. Apa yang penting, saya suka dan saya happy,” jelasnya kepada Media Hiburan mengenai kritikan peminat mengenai busana rekaan Fizi Woo yang digayakan pada malam AME 2017.

Menjadi mangsa fesyen bukanlah kali pertama buat Neelofa, sebelum ini juga beliau pernah menggayakan jump suit berwarna merah jambu berinsipirasikan karakter Power Rangers, manakala pada tahun selepas itu pula Neelofa memilih mengenakan gaun berwarna neon hijau yang turut disamakan dengan karakter Cell dalam siri Dragon Ball.

Tidak berhenti di situ, pada AME 2015, fesyen Neelofa sekali lagi dikecam teruk apabila beliau digelarkan sotong kerana tampil memakai busana Fizi Woo yang berwarna merah terang. Teruk benar kecaman yang diberikan itu, diharap lepas ini Neelofa lebih bijak dalam memilih pakaian.

Dengan ini kami kongsikan beberapa gambar di sekitar malam red carpet AME 2017 yang berlangsung di Stadium Malawati Shah Alam kelmarin. Enjoice! (rtky/w)


"Saya Boleh Berkawan Dengan Sesiapa Saja Saya Suka"

Ramai mengetahui hubungan baik antara Uqasha Senrose dan Fathia Latiff, namun persahabatan itu seolah tidak direstui peminat. Ada yang mendakwa Uqasha memberikan pengaruh negatif terhadap Fathia dek kerana tindakan lampaunya membuka hijab. Bagaimanapun Uqasha seolah sudah kebal dengan kritikan itu dan enggan melayan tanggapan orang.

“Saya bukan saja boleh bersahabat baik dengan Fathia tetapi sesiapa saja yang mahu berkawan dengan saya. Takkan nak berkawan pun tak boleh? Pada saya, hubungan persahabatan kami memang ikhlas. Apatah lagi, saya tidak pernah mengajak atau mengajar dia melakukan perkara tidak baik. Salahkah kami berdua bersahabat”

“Bukankah dalam hal seperti ini ia bergantung individu itu untuk menilai atau melakukan perkara baik atau buruk. Tepuk dada tanya selera. Fathia sudah saya anggap bukan saja sahabat, malah kakak dan ahli keluarga. Fathia banyak memberi tunjuk ajar pada saya untuk memperbaiki mutu lakonan, selain memberikan kata-kata nasihat”

“Terpulanglah nak cakap apa pun saya tak kesah. Lagi pun, saya tidak pernah mengganggu hidup orang lain. Saya senang berkawan dengan mereka yang mahu berkawan dengan saya. Bagi saya, apabila ramai orang suka dan nak kawan dengan kita, ia membawa aura positif untuk diri kita sendiri,” jelasnya kepada Harian Metro.

Apapun rasanya tidak salah Uqasha berkawan dengan sesiapa sahaja, jangan jadikan masa lampau seseorang itu menjadi ukuran terhadap kehidupan orang lain. Benar juga kata Uqasha, Fathia tidak perlu dipengaruhi untuk berbuat sesuatu jahat. Masing-masing ada akan fikiran bukan. (rtky/w)


Yusry KRU, Lisa Surihani Selamat Timang Cahaya Mata Lelaki

Tahniah kami ucapkan kepada Lisa Surihani dan juga Yusry KRU kerana telah selamat menyambut kelahiran cahaya mata kedua mereka pada pagi tadi (23 April 2017). Berita gembira tersebut telah dikongsikan oleh Yusry sendiri di laman Instagram.

“Alhamdulillah. Lisa dah selamat melahirkan baby boy pagi tadi. Syukur Alhamdulillah,” tulis Yusry menyatakan rasa syukurnya di atas kelahiran cahaya mata kedua tersebut.

Perkongsian Yusry turut mendapat ucapan tahniah daripada peminatnya di laman sosial tersebut malah ada yang mendoakan agar keluarga tersebut sentiasa dilimpahkan rezeki dan dipermudahkan segala urusan.

Pada September 2015, pasangan ini telah dikurniakan cahaya mata sulung, Yahaira Leanne. Pastinya kehadiran cahaya mata kedua pasangan ini akan memeriahkan lagi suasana. Apa pun, semoga perjalanan keluarga ini akan dipermudahkan. (rtky/s)


Doa Hairul Azreen Buat Keluarga Belum Ada Anak Sebak

Seringkali wajah Yusuf Iskandar menjadi penyeri di laman sosial Instagram mahupun di Facebook. Ada yang sangat menyenangi kehadiran cahaya mata Hanis Zalikha dan Hairul Azreen ini dan ada juga yang sebaliknya.

Dear my son Yusuf Iskandar Daddy bersyukur dapat kamu sebagai anak kami, kehadiran kamu membawa 1001 sinar buat mommy daddy dan juga kepada semua peminat kami, (sekarang mereka dah jadi peminat kamu) ? kamu membuat ramai orang di luar sana gembira & bahagia, , Ada di antara mereka stress dgn urusan harian tetapi happy selepas tengok telatah kamu, Ada di antara mereka belum kahwin tetapi berniat mendirikan rumah tangga selepas tengok kecomelan kamu, , Ada juga yang belum ada rezeki mempunyai cahaya mata tetapi mendapat semangat & terus berusaha selepas tengok kecerdikkan kamu, Ya Allah kurniakan la kepada penyokong keluarga kecil saya ini cahaya mata bagi mereka yg belum ada rezeki dan bahagiakan mereka dunia akhirat, Video ini daddy edit semasa kamu 10bulan 19 hari di Japan 22 April 2017 sehari sebelum besday daddy, 4.40am waktu Japan Jadi anak yg taat pada Allah Sentiasa berpegang kepada Al-Quran & sunnah , Membantu org yg lemah & memerlukan , Banggakan kami mommy daddy, Jaga bangsa , agama & negara, Jadi lebih power dari Tonny Jaa / Boyka & jangan menyanyi mcm daddy ?yg last ni daddy gurau haha , ?? @haniszalikha ?? @theyusufiskandar ?? @bujibuchempel Thank you korg semua yg doakan baik2 utk hero saya ni Alhamdulillah Salam

A post shared by Yusuf Iskandar Hairul Azreen (@theyusufiskandar) on Apr 21, 2017 at 1:11pm PDT

Baru baru ini Hairul Azreen telah berkongsi satu video beserta caption yang menyentuh perasaan melalui akaun Instagram anaknya itu. Malah ada di antara ribuan komen yang hadir di situ berkongsi perasaan yang sama seperti apa yang diluahkan oleh Hairul.

“Ada di antara mereka stress dengan urusan harian tetapi happy selepas tengok telatah kamu, ada di antara mereka belum kahwin tetapi berniat mendirikan rumah tangga selepas tengok kecomelan kamu. Ada juga yang belum ada rezeki mempunyai cahaya mata tetapi mendapat semangat dan terus berusaha selepas tengok kecerdikkan kamu”

“Ya Allah kurniakanlah kepada penyokong keluarga kecil saya ini cahaya mata bagi mereka yangg belum ada rezeki dan bahagiakan mereka dunia akhirat,” antara luahan hati Hairul di Instagram.

Selain menyatakan rasa syukur kerana dikurniakan cahaya mata yang memberi inspirasi buat orang ramai di luar sana, pelakon lelaki ini juga turut berharap agar Yusuf akan menjadi insan yang berakhlak mulia dewasa nanti. Semoga doa kalian semua dipermudahkan dan dilimpahkan rezeki. (rtky/s)


Nelydia Senrose Kongsi Bukti Pembayaran Cukai Di Instagram

Tidak senang dengan berita waran tangkap yang dikeluarkan pihak Lembaga Hasil Dalam Negeri (LHDN) semalam, Nelydia Senrose menerusi akaun Instagram telah berkongsi gambar resit pembayaran cukai LHDN yang bertarikh 4 April 2017 untuk tahun taksiran 2013 sejurus selepas berita itu tersebar di laman sosial sebagai bukti cukai tersebut telah dijelaskan.

Nelydia yang kini berada di kota London hanya memuat naik gambar resit terbabit sebagai bukti pembayaran yang dilakukannya. Kalau dilihat di ruangan komen, ramai juga yang bengang dengan sistem LHDN yang seolah tidak mengemaskini maklumat pembayar. Namun ada juga yang mempertikaikan ketidakhadiran pelakon terbabit ke mahkamah.

Bagaimanapun, dalam posting yang sama tidak kelihatan pula pembayaran pada tahun taksiran 2009, 2010, 2011 dan 2012 seperti yang didakwa oleh LHDN. Semalam, Nelydia dikenakan waran tangkap akibat tidak menghadirkan diri ke mahkamah selepas menghadapi lima tuduhan gagal mengemukakan Borang Nyata Cukai Pendapatan (Borang B) bagi tempoh lima tahun.

Setakat ini Nelydia masih tidak memberikan sebarang komen mengenai perkara ini sebagaimana beliau juga tidak berada di Malaysia. Apapun diharap perkara ini boleh diselesaikan dengan cara yang baik jika betul Nelydia sendiri sudah menyelesaikan semua cukai yang tertunggak. (rtky/w)


Nelydia Senrose Dikenakan Waran Tangkap

Akibat gagal menghadiri prosiding kes melibatkan Lembaga Hasil Dalam Negeri (LHDN), Nelydia Senrose  dikenakan waran tangkap. Menerusi kenyataan LHDN, Nelydia menghadapi lima pertuduhan kerana gagal mematuhi notis Akta Cukai Pendapatan bagi lima tahun.

“Nelydia dikehendaki mengemukakan Borang B bagi lima tahun taksiran iaitu pada tahun 2009, 2010, 2011, 2012 dan 2013. Saman sudah diserahkan kepada tertuduh dengan sempurna pada 11 April lalu mengkehendaki tertuduh hadir sesi sebutan kes pada 12 April di Mahkamah Majistret Shah Alam tetapi tertuduh atau sebarang wakil gagal hadir”

“Kegagalan mematuhi kedua-dua notis tersebut merupakan satu kesalahan di bawah Seksyen 120(1)(a) Akta Cukai Pendapatan 1967. Jika disabitkan kesalahan, tertuduh boleh didenda tidak kurang daripada RM200 dan tidak lebih daripada RM20,000 atau boleh dihukum penjara tidak lebih dari enam bulan atau kedua-duanya sekali,” tulis kenyataan itu.

Bukan itu sahaja, menerusi laporan Harian Metro juga, Nelydia turut menghadapi satu lagi pertuduhan iaitu gagal mematuhi notis di bawah Seksyen 81 ACP1967 bagi mengemukakan maklumat secara lisan kepada pihak LHDN. (rkty/w)


Ummi Nazeera, Dr Izzar Nikah 3 Ogos Depan Dalam Majlis Tertutup

Menerusi akaun Instagram sebentar tadi, Ummi Nazeera telah mengumumkan tarikh perkahwinannya bersama tunangnya yang juga merupakan seorang doktor yang dikenali sebagai Dr Izzar pada 3 Ogos depan. Bagaimanapun majlis pernikahan tersebut akan dilangsungkan secara tertutup dengan dihadiri rakan-rakan sahaja.

“Assalamualaikum dan salam sejahtera. Untuk makluman semua sahabat handai dan rakan taulan yang Ummi kasihi. InsyaAllah dengan izin Allah swt, majlis Ijab & Qabul Ummi dan Dr Izzar akan diadakan pada 3hb Ogos 2017 bersamaan 10hb Zulkaedah 1438 Hijriah”

“Majlis ini akan diadakan secara tertutup dan hanya akan dihadiri ahli keluarga terdekat sahaja. Majlis Resepsi sebelah Ummi akan diadakan dua kali, pada 5hb Ogos 2017 bersamaan 12hb Zulkaedah 1438 Hijriah dan pada 12hb Ogos 2017 bersamaan 19hb Zulkaedah 1438 Hijriah. Kad jemputan akan akan mula diedarkan pada bulan Jun,” tulisnya.

Terdahulu Pasangan ini telah bertunang juga dalam sebuah majlis tertutup yang diadakan pada 11 Disember tahun lalu. Kedua-duanya berkenalan menerusi ibu pemuda terbabit pada sebuah majlis pada 29 Januari tahun lalu. Malah kata Ummi lagi, bulan Ogos sengaja dipilih mereka kerana ianya bulan kelahirannya yang ke 27 tahun. (rtky/w)


Zarina Zainuddin Tarik Diri Berlakon Watak Buka Tudung

Sebelum ini Zarina Zainuddin tegas menjelaskan walaupun dirinya sudah berhijab namun beliau masih perlu membuka tudung untuk sesetengah watak demi mencari sesuap nasi. Tetapi nampaknya pelakon itu berubah fikiran, enggan dikatakan mempermainkan agama lagi, Zarina menarik diri daripada melakonkan watak tersebut.

“Kak Ina sudah berbincang dengan penerbit dan alhamdulilah, kakak tak jadi teruskan ambil watak tersebut. Kakak tolak cara baik dan terangkan pada penerbit. Penerbit pun faham situasi yang Kak Ina lalui sekarang ini. Berkenaan dengan babak yang dah shoot tu, mereka akan reshoot semula dan watak akak akan digantikan dengan orang lain”

“Terima kasih kepada semua. Doakan Kak Ina dapat cari rezeki untuk anak-anak. Kami harapkan duit pulut kuning sahaja dan lakonan akak. Semoga Allah permudahkan jalan hidup Akak untuk terus membesarkan anak dan memberi kehidupan yang selesa untuk mereka. Amin,” jelasnya kepada Media Hiburan mengenai perkara itu.

Memang besar pengorbanan yang dilakukan Zarina, sebagai pelakon juga bukanlah mudah untuk mendapat tawaran drama 100 episod sebegitu namun ternyata Zarina mementingkan penghijrahannya berbanding wang ringgit. Diharap selepas ini Zarina akan terus kuat istiqamah dan dimurahkan rezeki yang lain. (rtky/w)


Berniaga Bedak Sejuk, Azza Elite Digelar Artis Kampung

Mula menjalankan perniagaan menjual bedak sejuk, penyanyi Azza Elite sering digelar artis kampung kerana apa yang diusahakannya itu malah dia sedikit pun tidak malu dengan gelaran tersebut.

“Buat apa nak malu? Sebaliknya saya bangga dapat keluarkan produk dengan label sendiri. Malah dengan hasil jualan bedak sejuk juga saya dapat kembangkan perniagaan termasuk mengeluarkan pakaian dengan jenama sendiri”

“Selalu juga orang tegur kenapa artis jual bedak sejuk, kononnya tak ada standard. Tapi saya ambil semua teguran itu secara positif, teguran begitu buatkan saya lebih kuat untuk berusaha majukan perniagaan,” katanya kepada mStar Online.

Apa pun, tahniah kepada Azza Elite kerana berjaya menghiraukan perkara negatif sepanjang menjalani kehidupan. Mana mungkin mulut orang dapat ditutup dan apa yang penting adalah kita dapat meneruskan kelangsungan hidup tanpa menyusahkan mana mana pihak. (rtky/s)


Ruhainies Belum Sedia Tutup Aurat Walau Sudah Balik Umrah

Biarpun sudah mengerjakan ibadah umrah pada Febuari lalu, Ruhainies memberitahu dirinya masih belum bersedia untuk menutup aurat. Walaupun ramai yang berharap pelakon itu mula berhijab namun bagi Ruhainies, biarlah hidayah itu dapat sendirinya tanpa dipaksa.

“Orang akan kata balik umrah kena bertudung dan tutup aurat. Saya tetap akan jaga tingkah laku dan pemakaian agar tidak terlalu terdedah. Saya pun dari dulu tidak terlalu seksi. Saya akan lebih menjaga selepas ini sebab orang pun sudah tahu saya pergi umrah”

“Benda ini isu sensitif tetapi kalau hidayah itu sampai, saya terbuka. Saya pergi ke sana dua minggu. Tetapi mak dan ayah saya pergi dahulu, saya pergi dengan produksi seminggu selepas itu. Saya pun sudah lama merancang untuk bawa orang tua ke Mekah. Kebetulan saya ada penggambaran, jadi saya bawa mereka ke sana,” katanya kepada Projek MMO.

Terdahulu, Ruhainies bersama kedua orang tuanya telah berlepas ke tanah suci bagi menjalani penggambaran sebuah program televisyen. Disamping itu, mereka turut tidak melepaskan peluang untuk mengerjakan ibadah umrah ketika di sana. (rtky/w)


Bakal Pecah Panggung, Ramai Rindukan Baby Groot!

Anda ingat lagi tak perasaan bila tengok Groot tak mati lagi dan kemudian tumbuh pula Baby Groot yang comel gila? Anda tak perlu tunggu lama lagi kerana Guardians Of The Galaxy (GOTG) Vol 2 akan berada di pawagam pada 27 April ini!

Sebelum nak tunggu tayangannya di pawagam berdekatan anda lama lagi, apa kata anda cuba cari di mana Baby Groot berada dalam setiap gambar di bawah. Sebab kecil molek sangat, kadang kadang tak jumpa di mana Baby Groot.

Apa apa pun, aksi GOTG Vol 2 kali ini memang meriah dengan kehadiran si kecil ini. Nah kami kongsikan beberapa lagi gambar comel si Baby Groot beraksi!

Tapi kita semua tak tahu kesudahan GOTG Vol 2. Apa yang pasti, cabaran kali ini adalah untuk menjejaki asal usul Star Lord dan pelbagai lagi konflik yang bakal muncul. Tak sabar betul nak tengok. Jom layan trailer mereka.

Jika anda tak puas lagi, kami kongsikan gambar di sebalik tabir sepanjang penggambaran filem ini dijalankan. Enjoice!

Untuk maklumat lanjut berkaitan filem ini termasuk jadual tayangan, layari www.popcorn.asia/gotgvol2


Diana Danielle Didik Anak Hargai Rezeki

Terlibat dalam salah satu penggambaran iklan baru baru ini, pelakon Diana Danielle sendiri tidak sangka bahawa putera sulungnya, Muhammad berbakat dalam bidang lakonan.

“Dia melakukannya dengan baik sekali, dan dalam kempen tersebut ada dialog. Dia ada bakat tapi tidak berminat sebenarnya, dan tidak suka ambil gambar dia sangat rimas. Kalau penggambaran dilakukan dalam sehari tidak mengapa, kalau 7 ke 8 hari dia tak suka,” katanya.

Tamban Diana, dia turut mendidik anak-anaknya tentang bagaimana susahnya untuk bekerja dan mencari rezeki untuk keluarga dengan niat untuk memberikan motivasi kepada mereka supaya berusaha untuk berjaya dalam hidup.

“Saya memang tekankan keseriusan apabila ‘membuat duit’ dan bagaimana menyimpan duit dan seterusnya mengajar anak untuk mengawal kewangan serta menyedarkan mereka akan hal tersebut dari awal”

“Bila dapat pekerjaan saya memang serius dan sangat garang bila di set,” jelasnya yang turut tidak menghalang anak-anaknya itu untuk terlibat dalam bidang seni. (rtky/h) (rtky/s)


Sorok Dadah Dalam Dubur, Benjy Ditahan Di Medan

Jika sebelum ini pelakon Benjy yang juga merupakan anak kepada allahyarham Azean Irdawaty pernah empat kali didakwa kes dadah sekitar tahun 2015, kini Benjy ditahan di Medan, Indonesia kerana membawa dadah ke negara tersebut.

Menurut Ketua Pengawasan dan Pelayanan Kastam dan Cukai Lapangan Terbang Kualanamu, Zaky Firmansayah, Benjy diberkas setelah dua paket syabu berjaya dikeluarkan dari duburnya oleh pasukan keselamatan Indonesia selepas dia mendarat di Lapangan Terbang Kualanamu, Medan.

“Setelah dilakukan pemeriksaan, ditemukan dua bungkus syabu seberat 14 gram yang disembunyikan di duburnya. Suspek mengaku membeli syabu daripada seseorang di Kuala Lumpur”, katanya yang dipetik dari portal detik.com.

Sementara itu, sehingga kini Benjy masih ditahan untuk siasatan di sebuah balai polis di sana. Sementara itu, melalui laporan BH Online, bapa Benjy, Khairil Anwar ZM Rashidi berkata, dia tidak merancang untuk ke Indonesia bagi mendapatkan maklumat lanjut mengenai anaknya itu.

“Saya tidak mempunyai sebarang perancangan untuk ke Indonesia kerana tidak mampu, lagi pun untuk apa saya ke sana?
Saya dimaklumkan mengenai perkara ini pun selepas mula dihubungi oleh pihak media. Saya tidak ada apa yang hendak dikomen. Saya juga tidak boleh nak bercakap lama kerana tidak sihat,” jelasnya. (rtky/s)


"Kerja Cari Duit Sendiri, Bila Ditendang Suami Ada Tempat Berteduh"

Tidak dinafikan kalau lihat perkongsian Anzalna Nasir dan suami memang terselah kebahagiaan mereka berdua. Namun bagi Anzalna, beliau enggan terlalu bergantung hidup kepada suaminya dan ingin mencari rezeki sendiri supaya tidak terkapai-kapai jika ditinggalkan suami kelak.

“Lelaki boleh berubah tiba-tiba. Walaupun saya nampak Hanif sangat sempurna dan tidak buat masalah langsung. Saya seperti wanita terbahagia di dunia. Bagaimana jika suami kita meninggal dunia. Perlu ada duit dan harta sendiri seperti rumah dan kereta atas nama kita”

“Supaya, bila ditendang suami, kita ada tempat berteduh. Saya bekerja untuk duit saya membeli belah. Tidaklah suami kata saya hanya goyang kaki sahaja. Perkahwinan kami masih awal. Dalam masa setahun ini pun rasa tidak puas bersama suami,” jelasnya kepada Projek MMO.

Sebelum ini dek kerana kerap berkongsi detik kebahagiannya bersama suami di laman sosial, Anzalna didakwa seolah-olah terlalu menunjuk-nunjuk. Namun pelakon itu menjelaskan tiada niat untuk dirinya berlagak kepada peminat, hanya ingin menjadikan ia inspirasi buat pasangan lain. (rkty/w)


"Tidak Perlu Kasihankan Saya Bila Ayda Jebat Bersama Orang Lain"

Keintiman hubungan diantara Ayda Jebat dan Redza Rosli baru-baru ini, sedikit sebanyak membuatkan ramai tertanya mengenai status Ayda dan Radin yang suatu ketika dulu pernah dikatakan bercinta. Dengan itu Raden menjelaskan bahawa beliau tidak pernah berasa kecewa dengan perkara itu malah tidak perlu bersimpati terhadapnya.

“Saya tidak kecewa atau berkecil hati, daripada dulu lagi kami hanya kawan sahaja dan tidak pernah pun bercinta. Jadi bila ada orang yang ingat saya ditinggalkan ia tidak benar, saya sendiri gembira dan sentiasa doakan yang baik-baik untuk mereka”

“Memang ramai yang komen kasihankan saya bila keluar berita berkaitan Ayda, tolong jangan kasihankan saya. Saya baik-baik sahaja. Kamu baru sahaja bertemu beberapa hari lalu dalam sebuah majlis. Saya akui ada peminat yang suka dan mahu melihat kami bersama tapi kenyataannya mereka perlu bezakan antara kerja dan peribadi,” katanya kepada m Star Online.

Sejak kontroversi percintaan Ayda dan Redza, ramai yang mula membuat andaian Radin di friendzone kan oleh Ayda. Ramai juga meluahkan rasa kasihan terhadap Radin yang kononnya telah ditinggalkan sejak kehadiran Redza. Tetapi sebagai kawan rapat, Radin sentiasa mendoakan kebahagiaan rakannya itu dengan sesiapa sahaja beliau bersama.

Terdahulu, Ayda ada meminta doa daripada peminat mengenai hubungannya dengan Redza yang mula mendapat perhatian ramai setelah dilihat sering memuat naik gambar bersama. Malah pasangan ini juga turut dilihat hadir ke acara hiburan bersama-sama. (rtky/w)